Nkamboonzi Nitweelede Kupa Jehova Leza? | Ngaziyakulinda Yakwiiya\n“O Leza wesu, iswe tulakulumba akutembaula izina lyako lilemu.”—1 MAK. 29:13.\nNkamboonzi Jehova nayanda kuti tumupe zipo?\nBakombi baJehova bachiindi, bakabagwasilizya biyeni bayiminini baJehova mumakani amali?\nMazubaano mali njitusanga ibelesegwa biyeni mumbunga?\n1, 2. Jehova uzibelesya biyeni zintu nzyalaazyo?\nJEHOVA mwaabi. Zintu zyoonse nzitulaazyo zyakazwa kulinguwe. Zintu zili munyika zili mbuuli ngolida, nsiliva azimwi nzizyaJehova alubo wakatupa kuti zitugwasye mubuumi. (Int. 104:13-15; Hag. 2:8) Bbayibbele litondeezya kuti Jehova wakabelesya zintu eezi kuti agwasye babelesi bakwe.\n2 MaIsrayeli nibakali munkanda kwaminyaka iili 40, Jehova wakabapa maanzi achakulya. (Kul. 16:35) Nkinkaako, “taakwe ncibakabula.” (Neh. 9:20, 21) Musinsimi Elisha kagwasigwa aJehova wakachita chigambyo chakuti mafuta amukamufu uusyomeka atamani. Eezi zyakapa kuti mukamufu ajane mali yakuti abbadale chikwelete alubo yakasyaala wakiibelesya kuti alisanine abana bakwe. (2 Bam. 4:1-7) Jehova wakapa Jesu manguzu aakuti achite chigambyo chakusanina bantu biingi akuti ajane mali.—Mt. 15:35-38; 17:27.\n3 Jehova uli azintu zyiingi nzyakonzya kubelesya kuti agwasye zilenge zyakwe. Nikuba boobo, uyanda kuti bakombi bakwe babelesye zintu nzibalaazyo kuti bagwasilizye mulimu uuchitwa munyika yoonse. (Kul. 36:3-7; bala Tusimpi 3:9.) Nkamboonzi Jehova nayanda kuti tumupe zintu nzyaakatupa? Bakombi baJehova bachiindi, bakabagwasilizya biyeni bayiminini baJehova mumakani amali? Mazubaano mali njitusanga ibelesegwa biyeni mumbunga? Mibuzyo eeyi iyoosandulwa muchiiyo eechi.\nNKAMBOONZI NITWEELEDE KUPA JEHOVA?\n4. Kupa Jehova zintu nzitulaazyo kutondeezyaanzi?\n4 Tupa Jehova zintu nzitulaazyo akaambo kakuti tulamuyanda akuti tuyanda kumulumba. Nitubona zintu zibotu nzyakatuchitila Jehova, zitupa kuti andiswe tuyande kumuchitila chimwi chintu. Naakali kupandulula makani ali atala akuyakwa kwatempele, Davida wakaamba kuti zintu zyoonse nzitulaazyo zyakazwa kuli Jehova alubo zintu nzitumupa nzizyakwe.—Bala 1 Makani 29:11-14.\n5. Magwalo atondeezya biyeni kuti tweelede kupa zipo?\n5 Kupa ninzila yakukomba Jehova. Muchilengaano nchaakabona Johane wakamvwa bangelo kabati: “Uuelede, O Mwami, kutambula bulemu alulemeko anguzu, nkaambo nduwe wakalenga zintu zyoonse, nkaambo kabukanze bwako nkizibeda, ankizyakalengelwa.” (Ciy. 4:11) Nisimpe, Jehova uleelela kuti tumulemeke kwiinda mukumupa zintu nzitulaazyo! Jehova wakabuzya maIsrayeli kuti bakeelede kusekelela mapobwe tutatu amunyaka. Mbukunga mapobwe aayo akali kuswaanizya kukomba Jehova, maIsrayeli teebakeelede ‘kuboola kubusyu bwaJehova chinkwamaanza.’ (Dt. 16:16) Mbukubede amazubaano, kupa zipo kulayandikana nkaambo kutondeezya kuti tulamulumba Jehova akuti tuyanda kugwasilizya mulimu uliikuchitwa ambunga yakwe.\n6. Kupa kutugwasya biyeni? (Langa chifanikisyo chili kumatalikilo achiiyo.)\n6 Kupa kulatugwasya alubo kulabotezya kwiinda kupegwa. (Bala Tusimpi 29:21, NW.) Tulakonzya kuyeeya atala amwana uwulila bazyali bakwe chipo nikuba kuti mbabo bakamupede mali. Bazyali balachilumba chipo eecho. Bana bali mumulimu wachiindi choonse balakonzya kugwasya bazyali babo kwiinda mukubapa kamali. Nikuba kuti bazyali tabalangilili kuti bajane mali kubana babo pesi balachitambula chipo eecho nkaambo balizi kuti ninzila bana babo njibatondeezya kuti balabalumba. Jehova ulizi kuti tulabotelwa kuti twamupa zintu nzitulaazyo.\nMBUBAKALI KUPA BANTU CHIINDI\n7, 8. Bakombi baJehova bachiindi, bakatusiila chikozyano chilibiyeni chakupa zipo (a) nikwakali kuyanda kuyakwa (b) zigwasilizya bantu bakwe?\n7 Magwalo atondeezya chaantanganana kuti kupa zipo kulayandikana. Chimwi chiindi, bakombi baJehova bakali kupa zipo kuti kakuyanda kuchitwa chimwi chintu. Muchikozyano, Musa wakabuzya bantu kuti bape zipo nibakali kuyanda kuyaka tente lyakukombela alubo Davida wakabuzya bantu kuti bape zipo nibakali kuyanda kuyaka tempele. (Kul. 35:5; 1 Mak. 29:5-9) Kuchiindi chaMwaami Jehowasi, bapayizi bakabelesya mali yakapedwe kuti babambulule ng’anda yaJehova. (2 Bam. 12:4, 5) Nikwakaba nzala, maKristu bakusaanguna bakabamba “umwi umwi kulubono lwakwe, bakasoleka kutumina cakugwasya kulibabunyina abakali mu-Judaya.”—Inc. 11:27-30.\n8 Chimwi chiindi, bakombi baJehova bakali kupa zipo kuti bagwasilizye bantu bakali kubazulwida. MuMulawu waMusa maLevi teebakali kupegwa lukono pe. Aboobo, maIsrayeli bakali kugwisya chakkumi kuti bagwasye maLevi kuti biinkilile kunembo amulimu wabo kutente lyakukombela. (My. 18:21) Alubo bamwi banakazi bakagwasya Jesu abasikwiiya bakwe kwiinda ‘mukubalela alubono lwabo.’—Lk. 8:1-3.\n9. Bakombi bachiindi, bakali kuzijana kuli zintu nzibakali kupa?\n9 Zintu nzibakali kupa bakombi bachiindi bakali kuzijana munzila zisiyene-siyene. Nibakali kupa zipo zyakuti kuyakwe tente lyakukombela, maIsrayeli bakapa zintu nzibakazaazyo kuEgepita. (Kul. 3:21, 22; 35:22-24) Mumwaanda wamunyaka wakusaanguna, bamwi maKristu bakuuzya myuunda amaanda mpawo bakapa baapostolo mali njibakajana. Baapostolo bakapa bantu bakali kuyanda lugwasyo mali eeyo. (Inc. 4:34, 35) Bamwi bakali kubikka kumbali mali yakusanga. (1 Kor. 16:2) Eezi zyakapa kuti bafwaba abanotede bakonzye kusanga.—Lk. 21:1-4.\nMBUTUKONZYA KUPA MAZUBAANO\n10, 11. (a) Kujana twachita biyeni kuti tube baabi mbuuli bakombi baJehova bachiindi? (b) Ulimvwa biyeni akaambo kachilongezyo chakugwasilizya mulimu waBwaami?\n10 Mazubaano, tulakonzya kukumbilwa kuti tupe zipo zyakugwasilizya kuti kuchitwe umwi mulimu. Muchikozyano, tulakonzya kukumbilwa kuti tupe zipo zyakugwasilizya kuti kuyakwe Ng’anda yaBwaami naakuti ibambululwe. Chimwi chiindi tulakonzya kukumbilwa kuti tupe zipo zyakugwasilizya kubambulula wofesi yamutabi, kubamba muswaangano wabbooma nikuba kugwasilizya bakombima bachitikilwa amapenzi aalichitikila. Zipo nzitupa zigwasilizya bantu babelekela kuBbeteli akumawofesi mapati. Zimwi zigwasilizya mamishinali, mapayona aachiindi choonse abalangizi bamabazu. Alubo mbungano imwi ayimwi ipa zipo zigwasilizya kuyaka Maanda aaBwaami aMaanda Aakuchitila Miswaangano Mipati.\n11 Toonse tulakonzya kupa zipo zyakugwasilizya mulimu uuchitwa munyika yoonse. Zimwi zipo tuzipa kakutakwe muntu uutubwene. Tulakonzya kusanga katubelesya tubbokesi twakusanga tuli muMaanda aaBwaami. Chimwi chiindi tulakonzya kubonaanga mali njitusanga ninche. Mulonga uzula abuyobo-yobo nkinkaako mali nyingi iijanwa mumbunga izwa kubantu basanga mali nche. Bamwi bakwesu balafwaba pesi bachita mbuuli maKristu bakuMakkedoniya bakakumbila chamoyo woonse kuti bape zipo nikuba kuti bakali “mubucete bunji.”—2 Kor. 8:1-4.\n12. Zipo nzitusanga zibelesegwa biyeni mumbunga yesu?\n12 BamuKabunga Keendelezya balakomba kuti Jehova abagwasye kuti babelesye zipo nzitupa munzila yakusyomeka ayakuchenjela. (Mt. 24:45) Zipo nzitupa zilalangwa-langwa mbuzikonzya kubelesegwa kabotu. (Lk. 14: 28) Chiindi, bantu bakapedwe mulimu wakujata mali bakali kuba achoonzyo chakuti balikwiibelesezya kuzintu ziyandikana. Muchikozyano, Ezra naakali kubweeda kuJerusalemu mwaami waPersiya wakamupa ngolida, nsiliva azimwi zintu zyakali kusika mali yiinda ku$100 miliyoni (U.S.). Ezra wakabona zipo eezi mbuuli kuti zyapegwa Jehova, nkinkaako wakabikka bubambe bwakuti zipo eezi zibambwe kabotu akuti zikwabililwe chiindi nibakali mulweendo. (Ezr. 8:24-34) Mwaapostolo Pawulu wakakumbila maKristu bakuKkorinto kuti basange mali yakugwasilizya bakombinyina bakuJudaya. Alubo wakaba achoonzyo chakuti aabo bakali kulangania zipo eezyo bakachita “zibotu koonse koonse, nikuba kumeso aa-Mwami nikuba kumeso aabantu.” (Bala 2 BaKorinto 8:18-21.) Mazubaano, mbunga ibelesya mali iisangwa munzila iilikabotu mbuuli zyakachitwa aEzra aPawulu.\n13. Tweelede kukubona biyeni kuchesya milimu nkuyakachita mbunga?\n13 Kuti mpuli kiiyanda kuyungizya mulimu wabo mukubelekela Jehova, balakonzya kulanga-langa mbubakonzya kuchesya zintu nzibawula kuti bapone buumi buuba. Nzizyo zyakachitwa ambunga yaJehova. Minyaka yakiinda kwakali zintu zyiingi zyakali kuyanda kuchitwa. Eezi zyakapa kuti kubelesegwe mali nyingi yiinda njitwakali kujana. Nkinkaako, mbunga yakalanga-langa mbiikonzya kuchesya milimu kuti mali iisangwa ibelesegwe munzila iilikabotu.\nZipo zyesu zigwasilizya mulimu uliikuchitwa munyika yoonse (Langa fuka 14-16)\n14-16. (a) Njiili milimu iliikuchitwa ambunga kakubelesegwa zipo? (b) Alubo milimu eeyi ikugwasya biyeni?\n14 Bamwi baba aachiindi kabali Bakamboni, bakabona kuti mazubaano kuli zintu zyiingi loko zitugwasya mubukombi. Tulakonzya kuyeeya atala ajw.org apulogilamu yaJW Broadcasting. Alubo Bbayibbele lyaNew World Translation of the Holy Scriptures lilikusandululwa mumilaka myiingi loko. Kuzwa mu2014 amu2015, kwakachitwa Muswaangano Wazisi Zisiyene-siyene munyika zili 14, wakali amutwe uti “Keep Seeking First God’s Kingdom!” Bantu bakanjila muswaangano ooyu bakabotelwa loko.\n15 Bantu biingi batondeezya kulumba kuzintu nzitulikuchitilwa ambunga yaJehova. Muchikozyano, imwi mpuli iikkala kuAsia yakali kulumba pulogilamu yaJW Broadcasting. Bakati: “Tubelekela mukadolopo kaniini. Chimwi chiindi ngatwabonaanga tulibache alubo eezi zitupa kuti tulube kuti mulimu ooyu uliikuchitwa munyika yoonse. Pesi kweebela pulogilamu yaJW Broadcasting kutugwasya kubona kuti tubelekelaamwi abakombima bamunyika yoonse. Bakwesu abachizi bamuchilawu mutukkala baliiyanda pulogilamu eeyi. Bamwi baamba kuti kweebela Broadcasting kupa kuti babazibe kabotu bamuKabunga Keendelezya. Balalidunda akaambo kakuba mumbunga yaJehova.”\n16 Munyika yoonse kuli Maanda aaBwaami aali 2 500 alikuyakwa akubambululwa. Bakwesu bakuHonduras nibakasaanguna kubelesya Ng’anda yaBwaami mpya bakaamba kuti: “Nchilongezyo chipati loko kuba mumbunga yaJehova ilaabakwesu abachizi bakatugwasya kuti tube aaNg’anda yaBwaami muchilawu chesu.” Bantu biingi balabotelwa nibajana Bbayibbele aamwi mabbuku ambunga mumulaka wabo, anibagwasigwa kuti bachitikilwa amapenzi aalichitikila alubo bamwi balabotelwa kuti bajana bantu baswiilila nibakambawukila mumasena mujanika bantu biingi naakuti mubukambawusi bwaantanganana.\n17. Zintu zichitwa ambunga zitondeezya biyeni kuti tulikugwasigwa aaJehova?\n17 Bantu biingi tabazimvwisisisyi pe kuti tuzwidilila biyeni kuchita milimu yoonse eeyi katubelesya zipo zyakuliyandila. Umwi mupati wakkampani naakaswaya imwi wofesi yamutabi iidinda mabbuku wakagamba naakamvwa kuti bantu babelekela mpawo tababbadalwi pe, kubelesegwa zipo zyakuliyandila akuti mabbuku aadindwa tawuzigwi. Wakati zintu nzibakali kuchita tazikonzeki pe. Nzyakali kwaamba nichoonzyo, nkaambo Jehova nguwe ulikutugwasya kuti tuzwidilile kuchita milimu eeyi.—Job. 42:2.\nKUPA JEHOVA KWEETA ZILONGEZYO\n18. (a) Nziizili zilongezyo nzitujana kuti twapa zipo zigwasilizya mulimu waBwaami? (b) Kujana twabayiisya biyeni bana abapya mukasimpe kuti babe baabi?\n18 Jehova utondeezya kuti ulatulemeka kwiinda mukutuzumizya kuti tugwasilizye milimu iliikuchitwa mumbunga yakwe. Alubo utusyomezya kuti tuyoojana zilongezyo kuti twagwasilizya mulimu waBwaami. (Malk. 3:10, NW) Bbayibbele lyaamba kuti muntu mwaabi uyoozwidilila. (Bala Tusimpi 11:24, 25.) Alubo Bbayibbele lyaamba kuti, “kupa kulakkomanisya kapati kwiinda kupegwa.” (Inc. 20:35, NW) Nkinkaako, zintu nzitwaambuula anzituchita zilakonzya kuyiisya bana abapya mukasimpe kuti babe baabi akuti bajane zilongezyo zyeetwa aakupa.\n19. Chiiyo eechi chakugwasya biyeni?\n19 Zintu zyoonse nzitulaazyo zyakazwa kuli Jehova. Kumupa zipo kutondeezya kuti tulamuyanda akuti tulamulumba. (1 Mak. 29:17) Chiindi maIsrayeli nibakapa zipo zyakugwasilizya kuyaka tempele, “bantu bakasekelela nkaambo kazipo izyakaletwa, nkaambo bakali kupa Jehova camoyo woonse.” (1 Mak. 29:9) Kuti twiinkilila kunembo kupa Jehova zintu nzitulaazyo, tuyoobotelwa.


Mboyelede Kwaambaula Abazyali Bako\nIno Ndeelede Kwaambaula Buti Abazyali Bangu?\nKuti kamweendelana abazyali bako buumi tabukakuyumini.\nKoezyeezya bukkale oobu: Muuli Bwatatu mangolezya. Geoff, uulaamyaka yakuzyalwa iili 17 wamana kubeleka milimo yoonse njaajisi, lino casika ciindi cakulyookezya! Wayasya TV akukkala mucuuno ncayandisisya.\nMbwaakkalila buyo, wabona bausyi amulyango, alimwi baboneka kuti tabakkomene.\nBati: “Geoffrey! Nkaambo nzi nconyonyoona ciindi kweebelela TV, kozyi buya kuti weelede kugwasya musyoonto wako kulemba homuweki? Tomvwi kuti naa ndakutuma!”\nGeoff waamba cakutakkomana kuti: “Mwatalika kale anywebo.”\nBausyi booka. Mpoonya bati: “Wati nzi yebo?”\nGeoff wavwiila ulaamba: “Kunyina taata,” kumwi kaswa ciya akubilaula meso.\nLino bausyi baindila buya kunyema. Bamwaambila cabukali kuti: “Utanikuvwiili boobo noambaula andime, ulimvwide!”\nIkuti nooli nduwe Geoff, noocita buti kuti cintu camusyobo ooyu citacitiki?\nKwaambaula abazyali bako kuli mbuli kweenzya mootokala. Ikuti wajana kuti nzila njobelesya ilisinkidwe, ulakonzya kuyandaula imbi.\nMusimbi umwi wazina lyakuti Leah wakaamba kuti: “Cilandikatazya kubandika abataata. Zimwi ziindi ndanikwaambaula ambabo, balandibuzya kuti, ‘sena waambaula andime?’”\nKULI ZINTU ZYOTATWE LEAH NZYAKONZYA KUSALA KUCITA.\nLeah wakwiila ategwa, “Kamumvwa, makani ngondimwaambila alayandika kapati!”\nKucileka kubaambauzya bausyi.\nLeah ulakonzya kutakata akucileka kubaambila penzi lyakwe bausyi.\nKulindila kuti casika ciindi cibotu, aabusye makani alimwi.\nKwainda ciindi cili mbocibede, Leah inga wabandika abausyi mulomo mpande, naa ulakonzya kubalembela kagwalo kujatikizya penzi lyakwe.\nIno ninzila iili akati kazyeezi njokonzya kumukulwaizya kubelesya Leah?\nNCOYELEDE KUZYIBA NCAKUTI: Kuli makani aambi ngobayeeya bausyi Leah—tabazyi kuti Leah ulicimidwe. Aboobo kuti Leah wasala kubelesya Nzila ya A, bausyi tabakoozyiba camupa kuti ababwentele. Takulangilwi kuti bausyi balaakkomanina majwi aakwe, alimwi kucita boobo kutondezya kubula bulemu. (Baefeso 6:2) Mubwini, kunyina uukonzya kugwasyigwa ikuti wabelesya nzila eeyi.\nMbubonya mboteelede kulekela nzila iisinkidwe kuti ikupe kuyeeya kuti kunyina kwakwiinda, ulakonzya kujana nzila imbi yakubelesya kutegwa mweendelane abazyali bako\nNokuba kuti Nzila ya B, ilibonya kuti nenzila ngubauba kutobela, tiili yabusongo pe. Nkaambo nzi? Nkaambo kakuti, penzi lya Leah likonzya buyo kumana kuti waambila bausyi; abalo bausyi kutegwa bamugwasye, beelede kuzyiba cicitika mubuumi bwakwe. Aboobo kuumuna buyo takubagwasyi boonse bobilo.\nKwiinda mukubelesya Nzila ya C, Leah tanaalimvwa kuti kunyina nkocimutola akaambo buyo kakuti waalilwa kubandika abausyi ciindi cakusaanguna. Aboobo, ulasola kwaabandika makani aaya aciindi cimbi. Alimwi ikuti wasala kulembela bausyi kagwalo, Leah ulakonzya kumvwa kabotu mpoonya-mpoonya.\nKulemba kagwalo inga kwamugwasya kwaamba zini izili mumoyo. Bamana kukabala kagwalo, bausyi Leah balazyiba zyoonse nzyaali kusola kubaambila, calo icikonzya kubagwasya kulimvwisya penzi lyakwe. Aboobo, Nzila ya C ilabagwasya boonse, nkokuti Leah alimwi abausyi. Taakwe makani naa baambaula mulomo mpande naa nkwiinda mukagwalo, nzila eeyi itobela njiisyo yamu Bbaibbele iitukulwazya ‘kusungwaalila kucita zintu ziletela luumuno azintu iziyaka umwi aumwi.’—Baroma 14:19.\nIno ninzila nzi zimwi Leah nzyakonzya kubelesya?\nAtubone naa inga yebo wayeeya nzila yomwe. Mpoonya koyeeya nzila eeyo nkoikonzya kukutola.\nLULAYO LUGWASYA KUZWA MU BBAIBBELE\n“Lemeka bauso abanyoko.”—Baefeso 6:2.\n“Majwi aanu kaakondelezya lyoonse.”—Bakolose 4:6.\n“Weelede kufwambaana kuswiilila, kumuka kwaambaula, kumuka kukalala.”—Jakobo 1:19\nKoyeeya kuti ncowaambide alimwi ancobayeeya bazyali bako kuti ncosola kupandulula tazyeedelani lyoonse pe.\nAtwaambe kuti bazyali bako bakubuzya ikaambo ncolibonya kutakkomana. Mpoonya yebo wavwiila kuti, “Tandiyandi kwaabandika makani aaya.”\nPele balo bazyali bako bamvwa mbuli kuti ubaambila kuti: “Mebo tandimusyomi, aboobo inga tiindamwaambila zili mumoyo wangu. Ndiyakwaambila beenzuma penzi lyangu ikutali ndinywe.”\nKoezyeezya kuti ujisi penzi ilyakukatazya, kumane bazyali bako bayanda kukugwasya. Pele wabaambila kuti: “Mutapengi. Ndilazyiba cakucita ndemwini.”\nIno bazyali bako inga bamvwa kuti waamba nzi?\nIno mbwiinguzi nzi bubotu mbokonzya kwaamba?\nCiindi citobela ndaakulimvwa kuti tandiyandi kubandika abazyali bangu, ino ndiyoocita buti?\nIkuti bazyali bangu bandisungilizya kubandika makani ngonditayandi kubandika, ino inga ndacita buti?


Makani aamu Bbaibbele: Sitivini Wapwaigwa Mabwe - Kkeyala yaa Intaneti ya Bakamboni ba Jehova\nMUNTU ooyu uufwugemi waawa ngu Sitivini. Ngusikwiiya uusyomeka wa Jesu. Pele langa lino cicitika kuli nguwe! Ibantu aaba bamupwaya mabwe. Nkaambo nzi ncobamusulide Sitivini cakuti bacita cintu cibi cili boobu? Atubone.\nLeza wali kumugwasya Sitivini kucita maleele aakkomanisya. Bantu aaba tabaayandi makani aaya, aboobo batalika kumuzwanganya akaambo kakasimpe nkayiisya bantu. Pele Leza wamupa Sitivini busongo bunji, alimwi Sitivini waamba nzyobayiisya bantu aaba kuti nzyakubeja. Eeci cainda kubakalazya. Aboobo bamujata, alimwi baita bantu kutegwa bamubejelezye.\nMupaizi mupati wamubuzya Sitivini kuti: ‘Hena makani aaya ngamasimpe?’ Sitivini waingula kwiinda mukukanana makani aakondelezya aamu Bbaibbele. Kumamanino aamakani waamba mbuli bantu babi mbobatakali kubayanda basinsimi ba Jehova kaindi. Kumane Sitivini wati: ‘Nywebo muli mbuli baabo bantu. Mwakamujaya Jesu mubelesi wa Leza alimwi taku nimwaccilila milawo ya Leza.’\nEeci cabakalazya basololi aaba bazikombelo cakuti boola ubone. Batalika kulizya menyo kukalala kwalo. Kumane Sitivini walungumika mutwe mujulu wati: ‘Amubone! Ndabona Jesu kujulu uliimvwi kubbazu lyalulyo lwa Leza.’ Bamvwe boobo bantu aaba balisinka mumatwi amaanza, kumane babalika kuli Sitivini. Bamujata akumukwelela kunze aamunzi.\nKuno basakununa zyakusama zyaatala akupa mukubusi Saulu kuti abajatile. Hena wamubona Saulu? Kumane bamwi bantu batalika kumupwaya mabwe Sitivini. Sitivini wafwugama kweelana ambobona, eelyo wapaila kuli Leza wati: ‘Jehova utabasubuli kucibi eeci ncobacita.’ Ulizyi kuti bamwi bauninwa buya abasololi bazikombelo. Kumane Sitivini wafwa.\nIkuti muntu wakucitila cibi, hena ulajola cibi kucibi naa waambila Leza kuti ajole nguwe? Oobo tabusyi mbwaakacita Sitivini naba Jesu. Bakalijisi lubomba nokuba kuli baabo batakajisi lubomba kuli mbabo. Atwiiye cikozyanyo cabo.\nMilimo 6:8-15; 7:1-60.\nNgwani Sitivini, alimwi ncinzi Leza ncaali kumugwasya kucita?\nNcinzi Sitivini ncaamba capa kuti basololi bazikombelo bakalale kapati?\nNcinzi bantu ncibamucita Sitivini nibamukwelela anze aamunzi?\nNgwani musankwa uucili mwana uimvwi munsi aazisani?\nNcinzi Sitivini ncaapaila kuli Jehova katanafwa?\nKwiinda mukwiiya Sitivini, ncinzi ncotweelede kucita ikuti muntu watulubizyila?\nBala Milimo 6:8-15, Ci.\nNinzila nzi nzyibi basololi bazikombelo nzyobabelesya kusola kulesya mulimo wakukambauka wa Bakamboni ba Jehova? (Mili. 6:9, 11, 13)\nBala Milimo 7:1-60.\nNcinzi cakamugwasya Sitivini kuba musungu mukwiiminina kasimpe kumpela lya Nkuta Mpati, alimwi ncinzi ncotukonzya kwiiya kucikozyanyo cakwe? (Mili. 7:51-53; Balo. 15:4; 2 Timo. 3:14-17; 1 Pita 3:15)\nMuunzila nzi motweelede kubabona aabo bakazya mulimo wesu? (Mili. 7:58-60; Mt. 5:44; Lk. 23:33, 34)


Nkambawuko Yakuchilundu | Zyiiyo Zyabana Zizwa muBbayibbele\nNaakamaninsya kusala baapostolo, Jesu wakaya kubusena kwakabungene bantu biingi. Bakali kuzwa kuGalilaya, kuJudaya, kuTire, kuSidoni, kuSiriya akumasena amwi akali afwiifwi akuJordani. Bakeeta bantu bakali kuchiswa abakali kupenzegwa amadimoni. Jesu wakabaponia boonse. Mpawo wakakkala munsi achilundu akutalisya kubayiisya. Wakapandulula nzitweelede kuchita kuti tube beenzinyina baLeza. Alubo, wakayiisya kuti tweelede kwiiya atala aJehova akumuyanda. Tazichiti pe kuti tuyande Leza kuti katutabayandi bamwi. Tweelede kuba abuuya alimwi tubajate kabotu bantu boonse nikuba basinkondoma.\nJesu wakati: ‘Tamweelede kuyanda beenzinyoko luzutu. Pesi mweelede kuyanda basinkondonyoko alimwi mulekelelane chamoyo woonse. Ikuti mwabisizya umwi muntu, amukumbile lulekelelo chakufwambaana. Mbubonya mbomuyanda kuti bantu bamuchitile, anywebo amubachitile mbubonya.’\nJesu wakachenjezya bantu atala akuyandisya bunoti. Wakati: ‘Kuba mweenzinyina waJehova kulayandikana kwiinda kuba amali nyingi. Nkaambo muntu ulakonzya kukubbida mali, pesi taakwe uukonzya kukubbida bweenzinyoko mbuli abo aJehova. Mutakataazikani akuti muyoolyaanzi, muyoonywaanzi naa kuti muyoozwaataanzi. Amulange bayuni. Leza ulabasanina. Kulikataazya takupi kuti mupone chiindi chilamfu. Amuzibe kuti Jehova ulizizi nzimuyanda.’\nBantu taakwe nibakamvwide muntu wakali kwaambuula mbuli Jesu. Bapati bazikombelo zyabo teebakabayiisya zintu zili boobu pe. Nkamboonzi Jesu naakali muyiisi mupati? Nkaambo wakali kuyiisya zintu zyakali kuzwa kuli Jehova.\n“Amulikulike ijokwe lyangu, mwiiye kwangu, nkaambo ndilibombede, ndi mutete moyo, mulakatalukwa mumyoyo yanu.”—Matayo 11:29\nMibuzyo: Tweelede kuchitaanzi kuti tube beenzinyina baJehova? Jehova uyanda kuti ubajate biyeni bamwi?


Jobu 34 | Bbaibbele lili a Intaneti | Bbaibbele lya Busanduluzi Bwanyika Mpya\nMatalikilo Kulonga Levitiko Myeelwe Deuteronomo Joshua Babetesi Rute 1 Samuele 2 Samuele 1 Bami 2 Bami 1 Makani 2 Makani Ezara Nehemiya Esita Jobu Intembauzyo Tusimpi Mukambausi Lwiimbo Lwa Solomoni Isaya Jeremiya Malilo Ezekieli Daniele Hosea Joeli Amosi Obadiya Jona Mika Nahumu Habakuku Zefaniya Hagai Zekariya Malaki Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42\nElihu wasumpula bululami alimwi anzila zya Leza (1-37)\nJobu waamba kuti Leza tanaakamucitila cabululami (5)\nLeza mwini-mwini taciti zintu zibi (10)\nJobu tajisi luzyibo (35)\n34 Aboobo, Elihu wakazumanana kwaamba kuti: 2 “Amumvwe majwi aangu, nywebo nobasongo;Amundiswiilile, nywebo nomuzyi zinji. 3 Nkaambo kutwi kulasola majwiMbubonya mulaka* mboulabila cakulya. 4 Swebo tobeni atulange-lange cintu ciluzi;Atulisalile cintu cibotu akati kesu. 5 Nkaambo Jobu waamba kuti, ‘Mebo ndililuzi,+Pele Leza tanaandibeteka kabotu pe.+ 6 Sena inga ndabeja kujatikizya mbondeelede kubetekwa? Dondamwaka ndyejisi talisilikiki pe, nokuba kuti ndinyina mulandu.’+ 7 Ino nguni uumbi uuli mbuli Jobu,Ooyo uulingunga masampu mbuli kuti maanzi? 8 Umvwana abasimucita zibiAlimwi uyanzana abantu babi.+ 9 Nkaambo waamba kuti, ‘Muntu kunyina mpindu njajanaNasola kukkomanisya Leza.’+ 10 Aboobo amundiswiilile nywebo nobaalumi basongo:* Leza mwini-mwini takonzyi kucita bubi nokuceya,+Alimwi Singuzuzyoonse takonzyi kubisya pe!+ 11 Nkaambo ulalumbula muntu kweelana anzyacita+Akupa kuti muntu acitikilwe zintu kweelana anzila zyakwe mwini. 12 Ncobeni, Leza taciti bubi pe;+Singuzuzyoonse tanyonganyi bululami.+ 13 Ino nguni wakabikka nyika mumaanza aakwe,Alimwi ino nguni wakamupa nguzu zyakweendelezya nyika yoonse? 14 Ikuti wagamika mizeezo* yakwe kulimbabo,Ikuti wabanyanga muuya alimwi amuya ngobayoya,+ 15 Bantu* boonse inga bafwa antoomwe,Alimwi bantu inga bajokela kubulongo.+ 16 Aboobo, ikuti naa ulamvwisya, koabikkila maano majwi aaya;Koswiililisya nzyondaamba. 17 Sena muntu uusulide bululami weelede kweendelezya,Alimwi sena inga wamupa mulandu singuzu uululeme? 18 Sena inga waambila mwami kuti, ‘Unyina mulimo,’ Naa kwaambila nkumekume kuti, ‘Muli babi’?+ 19 Nkwali Ooyo uutatondezyi lusalululo kuli basilutweAlimwi uutasalululi bavwubi kwiinda bacete,*+Nkaambo boonse buyo milimo yamaanza aakwe.+ 20 Balakonzya kufwa cakutayeeyelwa,+ akati kamasiku;+Balapazaya citaambiki akuzimina;Nibaba basinguzu balagusyigwa, pele kutali amaanza aabantu.+ 21 Nkaambo meso aa Leza alalanga nzila zyamuntu,+Alimwi ulazibona ntaamu zyakwe zyoonse. 22 Kunyina mudima nouba musinze uusiya mbiNkobakonzya kuyuba basimucita zibi.+ 23 Nkaambo Leza tabikkilide muntu uuli woonse ziindi zigaminideZyakuti kaunka kumbele lyakwe kuyoobetekwa. 24 Ulapwayaula basinguzu kakunyina akubuzya-buzyaMpoonya ulabikka bambi mubusena bwabo.+ 25 Nkaambo ulizizyi nzibacita;+Ulabaatula ciindi camasiku, eelyo balanyonyooka.+ 26 Ulabauma akaambo kabubi bwabo,Kabalangilila bantu boonse,+ 27 Akaambo kakuti baleya akuleka kumutobela+Alimwi tabalemeki nzila noiba yomwe akati kanzila zyakwe;+ 28 Bapa kuti bacete bamulilile,Cakuti ulamvwa kukwiila kwabaabo bapengede.+ 29 Ciindi Leza naumuna wi, ino nguni uukonzya kumupa mulandu? Ciindi nasisa busyu bwakwe, ino nguni uukonzya kumubona? Kunyina makani naa wacita boobo kucisi naa kumuntu, icicitika ncimwi buyo, 30 Kutegwa muntu uutayoowi Leza* ataleli+Akuti atateyi bantu tukole. 31 Nkaambo sena kuli muntu uuli woonse uunga waambila Leza kuti,‘Ndasubulwa, nokuba kuti kunyina cibi ncindacita;+ 32 Kondiyiisya cintu ncindatabona;Ikuti kuli cintu cibi cili coonse ncindacita, tandikaciinduluki pe.’ 33 Sena akupe bulumbu kweelana amboyeeya kakuli toyandi lubeta lwakwe? Weelede kulisalila omwini, ikutali ndime. Aboobo kondaambila ncozyi kabotu. 34 Bantu bajisi maano* balandaambila kuti—Kufwumbwa muntu musongo uundiswiilide ulaamba kuti— 35 ‘Jobu taambauli camaano,+Alimwi majwi aakwe taali abusongo pe.’ 36 Jobu kasunkwa* kusikila mpoceelaNkaambo uvwiila mbuli bantu babi! 37 Uyungizya buzangi kucibi cakwe;+Ukamba maanza cakufwubaazya kumbele lyesuAkuvwuzya majwi mabi kuli Leza mwini-mwini!”+\n^ Mu Chihebrayo, “nomujisi moyo.”\n^ Mu Chihebrayo, “moyo.”\n^ Mu Chihebrayo, “Nyama.”\n^ Naa “nkumekume kwiinda bantu bapengede.”\n^ Naa “Kutegwa siluleyo.”\n^ Naa ambweni, “Taata, amumuleke Jobu asunkwe.”\n^ Kuboneka kuti waambwa ngu Leza.


Luyando Abululami Mumbungano YachiKristu | Ngaziyakulinda Yakwiiya\nNgaziyakulinda—Yakwiiya | May 2019\nBALA MU Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dakota Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nLuyando Abululami Mumbungano YachiKristu\nLWIIMBO 12 O Jehova, Leza Mupati\n1. Nziizili zintu zibili nzitukonzya kuba aachoonzyo atala anzizyo?\nJEHOVA LEZA ulabayanda bakombi bakwe. Kuzwa chiindi wakali kubayanda alubo uchinoobayanda. Alubo uyandisya bululami. (Int. 33:5) Eezi zipa kuti tube aachoonzyo kutwaambo tubili: (1) Kulamuchisa Jehova kubona bakombi bakwe kabatajatwi kabotu. (2) Usyomezya bakombi bakwe kuti bayoojatwa chabululami akubapa chisubulo bantu babapenzya. Muchiiyo chakusaanguna chili aakati kazyiiyo eezi zitobelana, * twakayiya kuti Mulawu Leza ngwaakapede maIsrayeli kwiinda muli Mozesi wakayeeme muluyando. Mulawu ooyu wakali kusumpula bululami kubantu boonse kuswaanizya abaabo bakatali kukonzya kulikwabilila. (Dt. 10:18) Mulawu ooyu wakali kutondeezya Jehova mbabakwabilila bakombi bakwe.\n2. Njiili mibuzyo njitutasandule?\n2 Mulawu waMozesi wakaleka kubeleka mu33 C.E., mbungano yachiKristu niyakasaanguna. MaKristu, wakachili kubagwasya na mulawu ooyu wakayeme muluyando alubo wakali kusumpula bululami? Peepe, nkaambo maKristu bakali baba aamulawu mupya. Muchiiyo eechi, tulasaanguna kulanga-langa kuti mulawu ooyu niinzi. Mpawo tulasandula mibuzyo iitobela: Nkamboonzi nitukonzya kwaamba kuti mulawu ooyu uyeeme muluyando? Nkamboonzi nitukonzya kwaamba kuti usumpula bululami? Bantu bali aansi aamulawu waKristu, beelede kubajata biyeni bantu mbibazulwida?\n“MULAWO WA KRISTO” NIINZI?\n3. Niinzi chiswaanizidwe ‘mumulawu waKristu’ uulembedwe muli Bagalatiya 6:2?\n3 Bala Bagalatiya 6:2. MaKristu bali aansi ‘aamulawu waKristu.’ Jesu taakwe naakabalembela mulongo wamilawu batobeli bakwe pesi wakabapa malayilile anjiisyo nzibeelede kupona kweendelana anzizyo. “Mulawo wa Kristo” uswaanizya zintu zyoonse Jesu nzyaakayiisya. Kuti tuumvwisisisye kabotu mulawu ooyu, atulange-lange zitobela.\n4-5. Jesu wakali kuyiisya biyeni alubo wakayiisya lili?\n4 Jesu wakali kuyiisya biyeni? Chakusaanguna, wakali kuyiisya bantu kwiinda mumajwi aakwe. Majwi aakwe akali aanguzu nkaambo wakali kwaamba kasimpe kali atala aLeza, wakali kuyiisya kasimpe kali atala akuti tuponenaanzi alubo wakaamba kuti Bwaami bwaLeza mbubo buzoomaninsya mapenzi aabantu. (Lk. 24:19) Alubo Jesu wakayiisya kwiinda mukuba chikozyano chibotu. Maponeno aakwe, akatondeezya batobeli bakwe mbubeelede kupona.—Joh. 13:15.\n5 Ndiilili Jesu naakayiisya? Wakayiisya chiindi naakali kukambawuka kali aanyika. (Mt. 4:23) Alubo wakayiisya batobeli bakwe kakwiindide chiindi chifwiifwi kali wabusigwa. Muchikozyano, wakalibonia kunkamu yabasikwiiya amwi bakali kwiinda ku500 alubo wakabapa malayilile aakuti bagwasye bantu kuti “babe basikwiiya.” (Mt. 28:19, 20; 1 Kor. 15:6) Mbukunga Jesu mutwe wambungano, wakazumanana kubapa malayilile basikwiiya bakwe naakabweeda kujulu. Muchikozyano, kuma96 C.E., Kristu wakalayilila mwaapostolo Johane kuti asungwaazye maKristu bananikidwe akubapa lulayo.—Kol. 1:18; Ciy. 1:1.\n6-7. (a) Njiisyo zyaJesu zilembedwe aali? (b) Tuuswiilila biyeni mulawu waKristu?\n6 Njiisyo zyaJesu zilembedwe aali? Mumabbuku aali 4 aaMakani Mabotu kulembedwe zintu zyiingi Jesu nzyaakaamba anzyaakachita kali aanyika. Magwalo oonse aachiKristu aachiGrikki, atugwasya kumvwisisisya Jesu mbaakali kuzibona zintu nkaambo bantu bakaalemba bakali kuzulwidwa aamuuya uusalala akuti bakali ‘aamizeezo yaKristu.’—1 Kor. 2:16.\n7 Zyiiyo: Njiisyo zyaJesu zilatugwasya muzyiimo zisiyene-siyene mubuumi. Nkinkaako, mulawu waKristu ulatuzulwida muzintu nzituchita nituli aamuunzi, kumulimu, kuchikolo amumbungano. Tulakonzya kwiiya mulawu ooyu kwiinda mukubala Magwalo aachiKristu aachiGrikki akuyeeyesesya atala angawo. Tuswiilila mulawu ooyu chiindi nitupona kweendelana amalayilile anjiisyo zijanika mumabbuku aaya aamuBbayibbele. Chiindi nituswiilila mulawu waKristu, tuswiilila Leza wesu uuli aaluyando Jehova, Kasensa kazintu zyoonse Jesu nzyaakayiisya.—Joh. 8:28.\nMULAWU UUYAKILIDWE MULUYANDO\n8. Mulawu waKristu uyakilidwe aantalisyo iili?\n8 Ng’anda iili aantalisyo njumu ipa kuti bantu bakkala mumo balimvwe kabakwabilidwe akutayoowa chintu. Munzila iikozyenie, mulawu mubotu uuyakilidwe aantalisyo njumu, upa kuti bantu bapona kweendelana anguwo balimvwe kabakwabilidwe akutayoowa chintu. Nkinkaako, mulawu waKristu uyakilidwe aantalisyo njumu, chaamba luyando. Nkamboonzi nitwaamba oobo?\nTuswiilila ‘mulawu waKristu’ chiindi nitubatondeezya luyando bamwi (Langa fuka 9-14) *\n9-10. Nziizili zikozyano zitondeezya kuti Jesu wakali aluyando alubo kujana twamwiiya biyeni?\n9 Chakusaanguna, Jesu wakali kusungwaazigwa aluyando muzintu zyoonse nzyaakali kuchita. Lweetelelo aluzyalo mbuntu butondeezya kuti muntu uli aaluyando. Akaambo kalweetelelo, Jesu wakayiisya nkamu yabantu, wakaponia bachiswa, wakasanina bakali anzala akubusya bakafwide. (Mt. 14:14; 15:32-38; Mk. 6:34; Lk. 7:11-15) Nikuba kuti kugwasya bantu munzila iili boobu kwakali kupa kuti Jesu abelesye chiindi chakwe chiingi amanguzu pesi wakalipeda kubikka ziyandwa abamwi mubusena bwakusaanguna kwiinda nzyayanda. Kwiinda zyoonse, wakatondeezya luyando lupati naakazumina kufwida bamwi.—Joh. 15:13.\n10 Zyiiyo: Tulakonzya kwiiya Jesu kwiinda mukubikka ziyandwa aabamwi mubusena bwakusaanguna kwiinda nzituyanda. Alubo tulakonzya kumwiiya kwiinda mukwiinkilila kunembo kwiiya mbutukonzya kuba aluzyalo kubantu mbitukambawukila. Tuswiilila mulawu waKristu chiindi luzyalo nilupa kuti tukambawuke akuyiisya bantu makani mabotu.\n11-12. (a) Niinzi chitondeezya kuti Jehova ulaandaba loko andiswe? (b) Kujana twamwiiya biyeni Jehova kuluyando ndwalaalo?\n11 Chabili, Jesu wakatondeezya kuti Wisi uli aaluyando. Mumulimu wakwe, Jesu wakatondeezya kuti Jehova ulaandaba loko abakombi bakwe. Wakazitondeezya eezi muzintu zisiyene-siyene. Muchikozyano, Jesu wakayiisya kuti: Umwi awumwi wesu ulayandikana kuli Taateesu uuli kujulu. (Mt. 10:31) Jehova ulilibambilide kwiitambula mbelele yakwe yakasweeka kuti yachincha akubweeda lubo mumbungano. (Lk. 15:7, 10) Jehova wakatutondeezya luyando lwakwe naakatupa Mwanaakwe kuti abe chinunuzyo.—Joh. 3:16.\n12 Zyiiyo: Kujana twamwiiya biyeni Jehova kuluyando ndwalaalo? (Ef. 5:1, 2) Kwiinda mukubabona kuti bakwesu abachizi balayandikana alubo tulabotelwa kutambula “mbelele iisweekede” yachincha akuboola kuli Jehova. (Int. 119:176) Tutondeezya kuti tulabayanda bakwesu abachizi chiindi nitulipeda kuti tubagwasye nikwayandikana kuti tuchite oobo. (1 Joh. 3:17) Tuswiilila mulawu waKristu chiindi nitubatondeezya luyando bamwi.\n13-14. (a) Kweendelana amajwi aali muli Johane 13:34, 35, Jesu wakabuzya batobeli bakwe kuti bachiteenzi alubo nkamboonzi mulawu ooyu nuuli mupya? (b) Tuuswiilila biyeni mulawu mupya?\n13 Chatatu, Jesu wakabuzya batobeli bakwe kuti babe aaluyando lwakulipeda. (Bala Johane 13:34, 35.) Mulawu waJesu mupya, nkaambo ututondeezya kuti tube aaluyando lutaambidwe mumulawu Leza ngwaakapede maIsrayeli. Mulawu ooyu ngwakuti: Yanda bakombinyokwe mbuuli Jesu mbaakakuyanda. Kuti tukonzye kuchita oobo, tweelede kuba aaluyando lwakulipeda. * Tweelede kuyanda bakwesu abachizi kwiinda mbutuliyanda. Eezi zyaamba kuti tweelede kubayanda amoyo woonse zyakuti tusike aachiimo chakubafwida mbuuli Jesu mbaakatuchitila.\n14 Zyiiyo: Tuuswiilila biyeni mulawu mupya? Tulawuswiilila kwiinda mukulipeda kuti tugwasye bakombima. Tulabayanda zyakuti tatulipedi kuzintu zipati luzutu mbuuli kubafwida pesi tulalipeda amuzintu ziniini. Muchikozyano, tuswiilila mulawu waKristu chiindi nitulipeda kugwasya mukombima uuchembeede kuti kanjila miswaangano yoonse, kuleka kuchita nzituyanda kuchitila kuti tuchite ziyandwa aamukombima naakuti tulakonzya kutola mazuba aa-off kumulimu kuchitila kuti tugwasilizye nikwachitika mapenzi aalichitikila. Nituchita oobo, ngatulikugwasilizya kuti mbungano ibe busena bupa kuti bakombima boonse balimvwe kabalyiibide.\nMULAWU UUSUMPULA BULULAMI\n15-17. (a) Nzila Jesu njaakali kubajataayo bantu itondeezya kuti wakali kububona biyeni bululami? (b) Kujana twamutobelezya biyeni Jesu?\n15 Kweendelana ambulibelesedwe muBbayibbele, bbala lyakuti “bululami,” lyaamba kuchita zintu Leza nzyaamba kuti zilikabotu alubo kawuzichita kutasaluuli. Nkamboonzi nitwaamba kuti mulawu waKristu usumpula bululami?\nJesu wakali kubalemeka akubatondeezya luzyalo bantu bachanakazi kuswaanizya abaabo bakatali kulemekwa abantu (Langa fuka 16) *\n16 Chakusaanguna, atulange nzila Jesu njaakali kubajataayo bantu mbiitondeezya mbaakali kububona bululami. Muchiindi chakwe, bapati bazikombelo bachiJuda bakali kubazonda bantu bakatali maJuda, kubalangilaansi maJuda bakatayiide mbuuli mbabo akutalemeka bantu bachanakazi. Pesi Jesu wakali kubajata kabotu bantu boonse katasaluuli pe. Taakali kubakaka pe bantu bakatali maJuda bakali kumusyoma. (Mt. 8:5-10, 13) Wakali kukambawukila bantu boonse banotede abafwaba katasaluuli pe. (Mt. 11:5; Lk. 19:2, 9) Taakali kubajata chalunya naakuti kubakalalila bantu bachanakazi. Kusiyana ambabo, wakali kubalemeka akubafwida luzyalo bantu bachanakazi kuswaanizya abaabo bakatali kulemekwa.—Lk. 7:37-39, 44-50.\n17 Zyiiyo: Tulakonzya kutobelezya Jesu kwiinda mukutasaluula bamwi akukambawukila bantu boonse batuswiilila katutalangi kuti balinotede na naakuti balafwaba akuti banjila chili chikombelo. Baalumi bachiKristu batobelezya chikozyano chakwe kwiinda mukubajata chabulemu bantu bachanakazi. Kuti katuchita zintu eezi, tunooli tulikuswiilila mulawu waKristu.\n18-19. Jesu wakayiisyaanzi atala abululami alubo nziizili zyiiyo nzitwiiya kuzwa kunjiisyo yakwe?\n18 Chabili, atulange Jesu nzyaakayiisya atala abululami. Wakayiisya atala anjiisyo zyakali kugwasya batobeli bakwe kuti babajate kabotu bamwi. Muchikozyano, yeeya malayilile aali atala akuchitila bamwi mbuuli mbutuyanda kuti batuchitile. (Mt. 7:12) Toonse tulakuyanda kujatwa kabotu. Nkinkaako, tweelede kubajata kabotu bamwi. Kuti twachita oobo, zilapa kuti ambabo batujate kabotu. Pesi tweelede kuchitaanzi kuti teetwajatwa kabotu? Jesu wakayiisya batobeli bakwe kuti basyome kuti Jehova uyoopa kuti ‘bachitilwe chabululami aabo bamukwiilila sikati amansiku.’ (Lk. 18:6, 7) Majwi aaya nchisyomezyo: Leza wesu mululami ulaazi masunko ngitulikuswaana mumazubaano aamamanino alubo uyoopa kuti tuchitilwe chabululami muchiindi chakwe cheelede.—2 Tes. 1:6.\n19 Zyiiyo: Kuti twatobelezya njiisyo nzyaakayiisya Jesu, tuyoobajata kabotu bamwi. Alubo kuti chimwi chiindi teetwakajatwa kabotu munyika eeyi yeendelezegwa aaSaatani, tulakonzya kuumbulizigwa kwiinda mukuziba kuti Jehova uyoopa kuti tuchitilwe chabululami.\nBANTU BAPEDWE MIKULI MUMPULI AMUMBUNGANO BEELEDE KUBAJATA BIYENI BAMWI?\n20-21. (a) Bantu bazulwida mumpuli beelede kubajata biyeni bamwi? (b) Kujana mulumi walutondeezya biyeni luyando lwakulipeda alubo weelede kubajata biyeni bana bakwe?\n20 Bantu balaansi aamulawu waKristu, beelede kubajata biyeni bantu mbibazulwida? Mbukunga luyando niintalisyo yamulawu ooyu, bantu bapedwe mikuli mumpuli amumbungano beelede kubalemeka akubajata munzila yaluyando bantu mbibazulwida. Beelede kuziba kuti Kristu uyanda kuti katutondeezya luyando muzintu zyoonse nzituchita.\n21 Mumpuli. Mulumi weelede kuyanda mukayintu wakwe “mbubonya Kristo mbwacitila mbungano.” (Ef. 5:25, 28, 29) Mulumi weelede kutobelezya luyando lwakulipeda Kristu ndwalaalo, kwiinda mukubikka zintu ziyandwa amukayintu wakwe mubusena bwakusaanguna kwiinda nzyayanda. Bamwi baalumi kulakonzya kubayumina kutondeezya luyando luli boobu amwi akaambo kakuti bakakomenena mumpuli mubakatali kujatwa kabotu akaambo katunsiya-nsiya. Kulakonzya kubayumina kusiya tunsiya-nsiya ootu tutali kabotu pesi beelede kubelekela kuti batusiye kuchitila kuti baswiilile mulawu waKristu. Mulumi uutondeezya luyando lwakulipeda, ulalemekwa amukayintu wakwe. Mwaalumi uubayanda aamoyo woonse bana bakwe tabajati chalunya pe mumajwi amumichito. (Ef. 4:31) Pesi utondeezya kuti ulabayanda akubalumbayizya munzila iipa kuti balimvwe kabakwabilidwe. Mwaalumi uuchita oobu, bana bakwe balamuyanda akumusyoma.\n22. Mbuuli mbukwambwa muli 1 Petro 5:1-3, “mbelele” nzizyani alubo zyeelede kujatwa biyeni?\n22 Mumbungano. Baalu beelede kuziba kuti “mbelele” teezyabo pe. (Joh. 10:16; bala 1 Petro 5:1-3.) Majwi aakuti, “butanga bwa Leza,” “kumbele lya Leza” aati “ndukono lwa Leza,” ayeezya baalu kuti babone kuti mbelele nzizya Jehova. Jehova uyanda kuti mbelele zyakwe zijatwe munzila iili kabotu ayaluyando. (1 Tes. 2:7, 8) Baalu batondeezya luyando chiindi nibachita mulimu wabo wakweembela, balayandwa aJehova. Alubo baalu bali boobu balayandwa akulemekwa abakombinyina.\n23-24.(a) Nguuli mulimu baalu ngubalaawo chiindi nibabeteka zibi zipati? (b) Baalu beelede kulibuzya kutyeni chiindi nibalanga-langa nkani zili boobu?\n23 Nguuli mulimu baalu ngubalaawo chiindi nibabeteka zibi zipati? Mulimu wabo ulisiyene angubakali kuchita babetesi abaalu bakali munsi aamulawu Leza ngwaakapede maIsrayeli. Kabachili aansi aamulawu ooyu, baalumi bakasalidwe teebakali kubeteka milandu yeendelana akukomba Jehova luzutu pesi bakali kubeteka amilandu yakatali kweendelana abukombi. Pesi mumulawu waKristu, mulimu wabaalu ngwakugwasya bantu babisya muzintu zyabukombi luzutu. Balizi kuti Leza upede bapati bamfulumende manguzu aakubeteka milandu iichitwa azigwebenga abantu bavumpila bantu. Mulimu wabeendelezi uswaanizya kupa bantu babisya chisubulo chakubabbadalisya naakuti kubanjizya mujele.—Rom. 13:1-4.\n24 Nguuli mulimu baalu ngubalaawo kuti umwi wamumbungano wachita chibi chipati? Babelesya Magwalo kuti babone kuti chibi eecho nchipati biyeni akuti bazibe nzibeelede kuchita. Bakkala kabayeeya kuti luyando niintalisyo yamulawu waKristu. Luyando lupa kuti baalu balibuzye kuti: Niinzi zyeelede kuchitwa kuti kugwasigwe muntu wamumbungano wakachitilwa chibi? Kuti muntu wakabisya, luyando lupa kuti baalu bayeeyesesye kuti: Muntu ooyu wakachincha na? Kujana twamugwasya biyeni kuti abambulule bweenzinyina aJehova?\n25. Tuyoolanga-langaanzi muchiiyo chitobela?\n25 Tulakulumba kaka kuba aansi amulawu waKristu! Kuti toonse twabeleka changuzu kuuswiilila mulawu ooyu, mbungano ilaba busena bupa kuti umwi awumwi alimvwe kuti ulayandwa, ulayandikana alubo kalyiibide. Nikuba boobo, tulikupona munyika “bantu babyaabi” mubali kubija “akubijila limwi.” (2 Tim. 3:13) Tweelede kukkala katulibambilide. Kujana bamumbungano yachiKristu babutondeezya biyeni bululami bwaLeza chiindi nibagwasya bana bakatajatwa kabotu mumakani aakoonana? Mubuzyo ooyu uyoosandulwa muchiiyo chitobela.\nMulawu waKristu uyakilidwe aantalisyo iili?\nNiinzi chitondeezya kuti mulawu waKristu usumpula bululami?\nBantu bazulwida beelede kubajata biyeni bamwi?\n^ par 5 Chiiyo eechi azimwi zibili zitobela zili aakati kazyiiyo zipandulula kuti nkamboonzi nitukonzya kusyoma kuti Jehova nguLeza ulaaluyando abululami. Uyanda kuti bantu bakwe bajatwe chabululami alubo ulabawumbulizya aabo batalikujatwa kabotu munyika eeyi iizwide bubi.\n^ par 1 Langa chiiyo chiti, “Luyando Abululami Muchiindi ChamaIsrayeli” muNgaziyakulinda yamuFebruary 2019.\n^ par 13 BUPANDULUZI BWAMABALA: Luyando lwakulipeda lutusungwaazya kuti tubikke ziyandwa aabamwi mubusena bwakusaanguna kwiinda nzituyanda. Luyando oolu lupa kuti tulipede naakuti tulyiimye zimwi zintu kuchitila kuti tugwasye bamwi.\n^ par 61 BUPANDULUZI BWAZIFANIKISYO: Jesu wabona mukamufu wafwidwa mwanaakwe uuzyedwe alikke. Akaambo kalweetelelo, Jesu wamubusya mwana ooyo wafwide.\n^ par 63 BUPANDULUZI BWAZIFANIKISYO: Jesu ulikulya mung’anda yamuFarisi uutegwa Sayimoni. Mwanakazi uuyeeyelwa kuti muwuule watetya mawulu aaJesu amisozi yakwe akwaapukuta amasusu aakwe mpawo waatila mafuta. Sayimoni ulikusola nzyaachita mwanakazi ooyu amaponeno aakwe pesi Jesu ulikuzibona kazili kabotu.\nLuyando Abululami Kuti Teetwajatwa Kabotu\nKuumbulizya Bantu Bakajatwa Chalunya\nUtazumini Kweenwa ‘Abusongo Bwanyika Eeyi’\nSumpuka Munzila Njubalaayo!\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA May 2019\nNGAZIYAKULINDA—YAKWIIYA May 2019


Nyimbo ya Sakima - Storybooks Zambia\nNyimbo ya Sakima Sakima's song Ulwimbo lwakwa Sakima\nTapiwa k. Sibanda\nSakima wakali kukkala a bazyali bakwe a munyina musimbi wakali a myaka ili yone. Bakali kukkala munyika yamuvwubi. Nganda yabo yabwizyu yakali kumamanino a zyisamu.\nNaakali a myaka yotatwe, Sakima wakaciswa akuleka kubona. Sikama wakali musakwa wakajisi cipego.\nSakima wakalikucita zyintu zyinji, balo beenzyina zyobakali kwaalilwa kucita. Mbuli kukkala abapati-pati bamumizyi akulanganya twaambo atumbi twaambo twabapati.\nBazyali ba Sakima bakali kubeleka mu nganda yamuvwubi. Bakali kufyuma kuzwa a nganda a kupiluka kumangolezya manigi. Sakima waksli kucaala a nganda a musyooto waakwe musimbi.\nSakima wakali, kukuyanda kwiimba nyimbo. Buzuba bumwi banyina bakamubuzya ati, “hene uzyiila kuli nyimbo ezyi, Sakima?”\nSakima wakaingula, “ndizyi buyo baama. Ndizyinvwa buyo mumutwe, kwamana ndatalika kwiimba”.\nSakima wakali kuyanda kwiimbila musyoonto wakwe musimbi, kapati kuti kanvwide nzala. Musyoonto wakwe wakali kuswiilila kaimba lwiimbo ndwaa kali kuyandisya. Wakali kuvwa kabotu lwiimbo.\n“Koimba alimwi, Sakima” musyoonto wakwe musimbi wakali kulomba Sakima wakali kuzumina Sakima wakali kuzumina akwiinduluka kwiimda.\nMzngolezya aamwi bazyali bakwe noba kapiluka kunganda bakali kumwinye maningi. Sakima wakazyiba kuti kuli cilubide.\n“Ino ncizi calubila baama a bataata?” wakabuzya Sakima. Sakima wakazyiba kuti kuti mwaana wamuvwubi wakasweeka. Aboobo muvwubi wakalendelelwa akuusa.\n“Inga ndamwiimbila mebo. Ndiza inga wakomana alimwi,”Sakima wakabaambila bazyali bakwe. Pesi bazyali bakwe bakamukasya. “ulya ulivubinde aboobo yebo ulimusakwa ubayinde. Uyeea kuti nyimbo zyako inga zyangwasya zi kulinguwe?”\nNokuba boobo, Sakima taakaleka pe. Musyoonto wakwe wakamugwasilizya. Wakati, “nyimbo zyaSakima zyilauumbulizya kuti ndila anzala. Aboobo amuvwibi zyilakonzya kumuumbuli.\nBuzuba bwakatobela, Sakima wakaambila musyoonto wakwe kuti amusindikile kunganda ya muvwubi.\nWakaima ansi ampulungwido akutalika kwiimba lwiimbo ndwaakali kuyandisya. Asyooto-soonto, mutwe wamuvwubi wakatalika kulibonya a mpulungwido.\nBamabelesyi bakaleka zyobakali kucita. Bakatalika kuswiilila lwiimbo lwa Sakima lubotu. Umwi musakwa wakati, “kunyina waakonzya kumuumbulizya uutulela. Ino mwana ooyu uubayide uyeeya kuti inga wacikonzya?”\nSakima wakamanizya kwiimba nyimbo yakwe akunyo na kuti aunke. Pesi muvwubi wakabalikila anze akwaaamba kuti “ndakomba, koyimba alimwi”.\nAcindi nchemunya ciya, kwakayinda basankwa bobilo kabanyamwunde muntu. Bakamunjana mwana wamuvwubi kulumwesyi kwanzila kaumidwe.\nMuvwubi wakakomana kubona bwana wakwe musankwa. Wakalumbula Sakima nkambo wakamuumbulizya. Wakabwezya mwana wakwe musankwa alimwi a Sakima, akuunka kuciibbadela, kuya unziba na Sakima inga waboona alimwi.\nTranslated by: Tapiwa k. Sibanda\nImbuto Ishonto: Kaano ka Wangari Maathai Nozibele a Masusu Otatwe. Nkuku, Joongola Mbongolo Anansi a Busongo Buzuba Mbondakaunka Kudolopo Nseke a Sikube


Ciindi Nokwaba Mapenzi | Kubotelwa Mumpuli\nCiindi Nokwaba Mapenzi\n“Mulasekelela loko, nekuba kuti kuciindi ecino kweelede kuti mube abuusu kukaindi kaniini nkaambo kamasukusyo aamisyobo misyobo.”—1 Petro 1:6\nNikuba kuti uleezya anzila zyoonse kuti kube kubotelwa mulukwatano amumpuli yanu, zintu zicitika kazitalangililidwe zilakonzya kumupa kutabotelwa. (Mukambausi 9:11) Caluyando, Leza ulatugwasya ciindi notuswanana aabuyumuyumu. Ikuti wabelesya malayilile aatobela aazwa muBbaibbele, iwe ampuli yako muyookonzya kulanganaa ziindi zikatazya loko.\n1 SYOMA JEHOVA\nNZILYAAMBA BBAIBBELE: “Makataazyo aanu oonse amwaasowele kumaanza aakwe, nkaambo nguumucebuka lyoonse.” (1 Petro 5:7) Ciindi coonse koyeeya kuti Leza teelede kupegwa mulandu akaambo kamapenzi nguswaanya. (Jakobo 1:13) Mbuli mboyoobusweenaa fwiifwi kuli nguwe, uyookugwasya munzila iiyinda zyoonse. (Isaya 41:10) “Amutule myoyo yanu kulinguwe.”—Intembauzyo 62:8.\nUyoojana kuumbulizigwa ciindi nobala Bbaibbele buzubaa buzuba. Uyoobona nzila Jehova ‘njatuumbulizyaayo mumapenzi esu oonse.’ (2 BaKorinto 1:3, 4; BaRoma 15:4) Leza usyomezya kukupa ‘luumuno lwakwe lwiinda miyeeyo yoonse yabantu.’—BaFilipi 4:6, 7, 13.\nKomba kuli Jehova kuti ujane lugwasyo lwakuti ukkale kubateme akuti uyeeye kabotu\nLangisisya nzila nzuyanda kubelesya alimwi usale nzila iili kabotu kwiinda zyoonse\n2 LIBIKKILE MAANU ALIMWI ULANGANYE MPULI YAKO\nNZILYAAMBA BBAIBBELE: “Moyo uucenjede ulalijanina luzibo, akutwi kwamusongo kulayandaula luzibo.” (Tusimpi 18:15) Ziba twaambo toonse alimwi ziba ziyandwaa umwi awumwi mumpuli yako. Wambulaabo alimwi ubaswiilile.—Tusimpi 20:5.\nAni kuti umwi wafwa mumpuli? Utayoowi pe kutondezya mbolimvwa. Utalubi kuti nikuba “Jesu wakalila.” (Johane 11:35; Mukambausi 3:4) Kujana ciindi cakulyokezya ceelede aciindi cakoona ceelede kulayandikana loko. (Marko 6:31) Eezi ziyoopa kuti cibe cuuba kuti ulanganaa zintu zikatazya.\nKakutanacitika mapenzi, cita kuti cibe cilengwa kwaambuzyanyaa mpuli yako. Ciindi nikwaba mapenzi, bayoolimvwa kabaangunukide kwaambulaa nduwe\nAmbulaa bamwi bakasweenenaa mapenzi aliboobo\n3 YANDUULA LUGWASYO NDUYANDA\nNZILYAAMBA BBAIBBELE: “Muzwalani ulayandisya kuziindi zyoonse, alimwi munyina wazyalilwa mapenzi.” (Tusimpi 17:17) Beenzinyokwe balaaciyandisyo cakukugwasya, pesi cimwi ciindi ngatabazizi pe nzyobeelede kucita. Utaleki pe kubabuzya cili ncinco ncuyanda. (Tusimpi 12:25) Alubo yanduula lugwasyo kuzwa kubantu bamvwisisya Bbaibbele. Malayilile ngibakonzya kukupa aazwa muBbaibbele alakonzya kukugwasya loko.—Jakobo 5:14.\nUyoojana lugwasyo nduyanda kuti wakkala kuliswaanizyaa bantu balaalusyomo muli Leza abasyoma kuzisyomezyo zyakwe. Alubo uyoowumbulizigwa loko ciindi nuwanogwasya aabo bayanda kusungwaazigwa. Babuzye nzyusyoma azisyomezyo zyaJehova. Sungwaala kugwasya aabo bayanda lugwasyo, alimwi utalipambukanyi kubantu bakuyanda abakulanganya.—Tusimpi 18:1; 1 BaKorinto 15:58.\nWambuulaa mweenzinyokwe nguyandisya loko kuti akugwasye\nZwiidaa ntanganana kuzintu nzyuyanda\nBONA ZINTU ZIBOTU IKUTALI MAPENZI AAKO LUZUTU\nNikuba kuti walimvwa kukatazikene, bikka mizeezo yako kuli Leza. Ciindi naakali mumapenzi, Jobu wakati: “Kalumbwa Jehova.” (Jobu 1:21, 22) Mbuli Jobu, bikka zina lyaJehova akuyanda kwakwe mubusena bwakusaanguna kwiinda mapenzi aako. Ikuti zintu zyeenda munzila njiwatalikulangilila, utaleki pe kubaa bulangilizi. Syoma Leza camoyo woonse. “‘Nkaambo ndizi miyeeyo yangu njinjeya andinywe,’ mbwaamba Jehova, ‘njemiyeeyo yakuleta coolwe, teensi miyeeyo yamapenzi pe. Njanda kumupa bubotu mbumukonzya kulangila kumamanino.’”—Jeremiya 29:11.\nNdilamusyoma na Jehova camoyo woonse nikuba muzintu ziniini?\nNtuutuli twaambo tundipa kulumba Jehova mazuba woonse akaambo kabubotu bwakwe?\nBubi bwakatalika biyeni, alimwi nkamboonzi Leza ncalikubuzumizya kusikila lino? Mapenzi azoomana na?


Basikubukila Bukombi Tiibakabalesya Bakamboni ba Jehova\nKubanyonyweeda zintu zyabo tiikwakapa kuti bakwesu abacizyi baleke kubelekela Jehova\nBakwesu abacizyi tiibakayoowa, alimwi bakazumanana kuswaangana antoomwe. Baalu bakabikka bubambe kutegwa bakwabilile basikumwaya. Mukwesu André Carbonneau, loya wakucisi ca Canada iwakakwabilila bakwesu mumyaka eeyo wakati: “Kanji-kanji mukwesu wakali kwaambilwa kwiima afwaafwi abusena bwakuswaanganina kajisi fooni. Kuti wabona nkamu yabasimanyongwe, cakufwambaana wakali kucenjezya baalu kujatikizya ntenda iyakali kulangilwa.”\nBasikuumpa bakainyonyoona acaali ŋanda yamukwasyi waba Shamoya (kulumwensyi) alimwi abusena bwakutambwida mabbuku (kululyo)\nKufwumbwa ciindi basimanyongwe nobakali kubanyonganya, baiminizi bobilo bazwa kuofesi yamutabi bakali kuswaya bakwesu kutegwa babayumye-yumye. Ba André bakati: “Cakali kugambya kuti baiminizi bamutabi kanji-kanji bakali kujana kuti busena bwakuswaanganina buzwide bakwesu abacizyi bakkomene alimwi bamweta-mweta.”\nBakwesu bakapenzyegwa nobakali mukati alimwi aanze aankuta\nAabo batakajatikizyigwa cacigaminina amanyongwe aayo, kubikkilizya abasikwiiya Bbaibbele, abalo bakali kutondezya makanze aali boobu. Ba André balayeeya mbobakabandika amukaintu umwi iwakali afwaafwi kuba sikumwaya uutanabbapatizyigwa. Mukaintu ooyo wakabaambila kuti: “Ciindi nondakabona a TV mbobakali kuumwa, ndakabona kwiindana kuliko akati ka Banakristo bakasimpe abakubeja, alimwi ndiyanda kuti ndibe Munakristo wakasimpe.”\nCabusicamba Bakakwabilila Basyominyina\nMumyaka eeyo iikatazya, basikumwaya bakatondezya lusyomo luyumu abusicamba kwiinda mukuzumanana mumulimo wakukambauka. Aabo ibakali kwiiminina basyominyina munkuta abalo bakatondezya lusyomo luli boobu.\nKanji-kanji Bakamboni bakali kubejelezyegwa abasikapepele kuti mbantu ibanyonganya mikwasyi, ibatayandi busilisi, alimwi akuti babukila mfwulumende. Aabo ibakali kubaiminina bakali kubikka mpuwo yabo alimwi amulimo wabo muntenda.\nBakwesu basicamba bamu Dipatimenti ya Milawo ibakazwa kucisi ca United States bakaiminina basyominyina munkuta\nBa John Burns, baloya ibakazwa kumutabi wakucisi ca Canada ibakali kugwasya bakwesu bakucisi ca Georgia mumyaka eeyo, balayeeya kuti: “Bakwesu abacizyi banyenzi ibakali kubeleka mulimo wabuloya bakalisungula kuti bagwasye. Nokuba kuti mulimo wabo wakali kukonzya kuba muntenda, tiibakali kuyoowa kuunka kunkuta akulizyibya kuti Mbaakamboni ba Jehova.” Bakamboni aaba basicamba bakagwasyilizya ‘kukwabilila akusitikizya makani mabotu mumulawo.’—Flp. 1:7.\nBantu Bamucisi ca Georgia Batongooka Kujatikizya Kupenzyegwa kwa Bakamboni\nAciindi eeci kupenzya Bakamboni kwakazumanana. Aboobo kutalikila mu January 8, 2001, Bakamboni bakatondezya bantu bamucisi eeci cipepa icakali kutondezya kulomba kwabo kunkuta kuti bakwabililwe kubantu ibakali kubalwana akuti bapegwe mulandu bantu aabo ibakali kunyonganya basicisi basiluumuno.\nMukwesu Burns iwakapandulula makanze aakulomba ooku kunkuta, wakati: “Makanze eesu akali akuti tutondezye kuti bantu banji bamucisi ca Georgia bakali kubijilwa akulwanwa nkobakali kulwanwa Bakamboni ba Jehova akuti kabunga buyo kasyoonto kabantu basikubukila bukombi mbabakali kucita boobo.”\nMunsondo buyo zyobilo, bantu bapati-pati ibali 133,375 kuzwa muzyooko zyoonse zyacisi ca Georgia—alimwi bunji bwabo ibakali kuzulilwa mucikombelo ca Orthodox, bakalisaina pepa eeli. Nokuba kuti Pulezidenti Shevardnadze, wakapegwa pepa eeli lisainidwe, kupenzya Bakamboni kwakazumanana. Basikubukila bukombi bakazumanana kulwana Bakamboni acaali.\nZyuulu-zyuulu zyabantu bamucisi ca Georgia bakasaina pepa ilyakali kukazya kucitila Bakamboni lunya\nAciindi eeci, Jehova wakazumanana kubalongezya bantu bakwe. Ciindi basikubukila bukombi nobakali kupenzya bantu ba Leza, Jehova wakali kwiita bantu banji babombe myoyo kuzwa mubukombi bwakubeja.\nKwaangununwa Kubukombi Bwakubeja\nKwamyaka minji yabuumi bwabo, ba Babilina Kharatishvili bakalilyaabide kucikombelo ca Georgian Orthodox. Nobakajisi myaka yakuma 30, bakali kuswaya madolopo aminzi iindene-indene, kabayiisya bantu kujatikizya buumi mbobakali kupona basaante.\nPele ba Babilina bakali kuyanda kuzyiba zinji kujatikizya Leza. Aboobo bakayeeya kuti bakajanike kucikolo cacikombelo ca Georgian Orthodox. Ciindi cimwi, mupati wacikombelo wakabatondezya baswiilizi bakwe bbuku litegwa Luzyibo Lusololela Kubuumi Butamani alimwi wakabakulwaizya kuti bakajane bbuku eelyo kuli Bakamboni ba Jehova. Wakabaambila kuti: “Bbuku eeli lilakonzya kumuyiisya zinji kujatikizya Bbaibbele.”\nBa Babilina bakagambwa kapati. Lyoonse tiibakali kuyanda kubandika a Bakamboni, pele lino mupati wacikombelo wakali kukulwaizya kubala mabbuku aabo! Bakalyaambauzya mumoyo kuti: ‘Kuti kandiyandika kwiiya kujatikizya Leza kuli Bakamboni ba Jehova, ino ncinzi ncondicita ookuno?’ Cakufwambaana bakabayandaula Bakamboni mudolopo litegwa Poti mpoonya bakatalika kwiiya Bbaibbele.\nBa Babilina nobakali kuyaabwiiya zinji zyamu Bbaibbele, bakacinca kapati mubuumi bwabo. Cimwi ciindi bakaamba kuti: “Ciindi nondakalibalila kuti Bbaibbele lyaamba kuti ncibi kukomba zikozyanyo, ndakaleka kukomba misyobo yoonse yamituni. Ndakalisinizyide ncobeni kuti ncecakali cintu ciluzi kucita.” Aciindi eeco nobakajisi myaka yakuma 70, bakasala kuti babe umwi wa Bakamboni ba Jehova.\nBa Babilina bakayiisya muzyukulu wabo Izabela, kasimpe kamu Bbaibbele\nCuusisya ncakuti, mu 2001, ba Babilina bakaciswa akufwa kabatanabbapatizyigwa. Pele muzyukulu wabo musimbi, Izabela, wakazoobbapatizyigwa alimwi lino ubelekela Jehova cakusyomeka.\nBakali Kuyanda Kuba Siite\nBa Eliso Dzidzishvili bakajisi myaka iili 28 ciindi nobakayanda kuba siite. Akaambo kakuti kwakanyina cikolo cakuyiisya bamasiite afwaafwi adolopo lya Tkibuli mobakali kukkala, bakalongela ku Tbilisi mu 2001. Nobakacili kulindila kwiitwa kucikolo cabasiite, bakatalika kubeleka mulimo wakuyiisya uutabelekwi mawoola manji. Umwi wabasicikolo mbobakali kuyiisya wakali mwana wamucizyi uutegwa Nunu.\nBa Eliso bakati: “Kanji-kanji twakali kubandika makani aamu Bbaibbele. Cabukali ndakali kwiiminina cikombelo ca Orthodox, kakuli ba Nunu cakukkazika moyo bakali kunditondezya kapango kamwi akamwi. Bumwi buzuba, bakandibalila broshuwa yakuti Ncinzi Leza Ncayanda Kulindiswe? Notwakali kuyaabubala mincali akubala magwalo mu Bbaibbele, ndakazyiba kuti kukomba zikozyanyo kulakazyanya amulawo wa Leza.”\nMukuya kwaciindi, ba Eliso bakaunka kucikombelo cakubusena oobo akubuzya mupati wacikombelo mibuzyo imwi. Kwiinda mubwiinguzi bwakwe cakalibonya kuti njiisyo zyacikombelo tiizyakali kweendelana ancolyaamba Bbaibbele. (Mk. 7:7, 8) Kabasinizyide kuti bakajana kasimpe, cakufwambaana bakatalika kwiiya Bbaibbele a Bakamboni ba Jehova, mpoonya tiilyakalampa bakabbapatizyigwa.\nBa Eliso Dzidzishvili (kulumwensyi), ibakali kuyanda kuba siite, aba Nunu Kopaliani (kululyo)\nKuyaka Maanda aa Bwami Nokuba Kuti Bakali Kukazyigwa\nKuzikusika mu 2001, mbungano zinji zyakali kuyandika masena aali kabotu mwakuswaanganina kukomba Leza. Kweelana abuvwuntauzi bumwi, Maanda aa Bwami aali 70 akali kuyandika. Aboobo, bubambe bwakuyaka Maanda aa Bwami bwakatalisyigwa nokuba kuti kwakali kukazyigwa mucisi.—Ezr. 3:3.\nCakufwambaana kakamu kabasikuyaka kakatalika kubambulula ŋanda iyakali kubelesyegwa ambungano zili mbozibede mu Tbilisi. Mpoonya Maanda aa Bwami obilo akazikuyakwa—yomwe mu Tbilisi imwi mu Chiatura, cisi ca Georgia nkocili kumbo.\nŊanda ya Bwami mu Tbilisi, kulumwensyi yakaindi, kululyo mpya\nMukwesu Tamazi Khutsishvili, iwakatola lubazu mumayake aaku Chiatura, wakaamba kuti: “Swebo notuli 15 twakali kubelekela abusena bwamayake buzuba abuzuba. Tiilyakalampa bantu boonse mudolopo bakazyiba kuti twakali kuyaka Ŋanda ya Bwami mpya. Zimwi ziindi twakalikumvwa maŋunuŋunu aakuti basikutukazya bakali kuyanda kusika kutegwa banyonyoone Ŋanda ya Bwami.”\nIno mulimo wakuyaka wakali kuyoozwidilila buti akukazyigwa kuli boobu? Ba Tamazi bakaamba kuti: “Twakazumanana kuubeleka mulimo wesu akumanizya kuyaka Ŋanda ya Bwami mumyezi yotatwe. Nokuba kuti twakali kukongwa, kunyina basikukazya bakaboola.” *\nLugwasyo Ilwakali Kulindilwa Kwaciindi Cilamfwu Lwasika\nBamukabunga ka Orthodox kabasikubukila bukombi amusololi wabo, Vasili Mkalavishvili, balaangidwe\nMu October 2003, mayake akatalika mudolopo lya Samtredia. Basikubukila bukombi alimwi bakatalika kubakonga bakwesu banyenzi. Bwaanda bwa Ŋanda ya Bwami bwakazwide aakuyakwa alimwi daka lyakacili litete ciindi basikukazya nobakasika akwiimwaya ŋanda.\nNokuba boobo, mu November 2003, zintu zipya izyakacitika mucisi ca Georgia zyakapa kuti bakwesu abacizyi bakatalukwe. Kucinca kwamfwulumende iyakali kulela kwakapa kuti kube lwaanguluko lwabukombi lunji. Akaambo kaceeci, bantu banji bakaangwa ibakali kuzulilwa mukabunga ka Orthodox kabasikubukila bukombi ibakali kuuma Bakamboni ba Jehova.\nBantu ba Leza Balongezyegwa\nKupenzyegwa mbokwakamanina buyo, bantu ba Jehova mucisi ca Georgia bakatambula zilongezyo zinji zyakumuuya. Lyamuswaangano wacooko mu 2004, Bbaibbele lya Busanduluzi Bwanyika Mpya bwa Magwalo aa Banakristo aa Chigiriki lyamumwaambo waci Georgian, lyakamwaigwa.\nMpoonya lya Muswaangano Wacooko mu 2006 wakuti “Lufwutuko Luli Afwaafwi!,” kwakacitika acimbi cintu icitakalubwi. Basimuswaangano bakakkomana kapati ciindi nobakamvwa kuti mukwesu Geoffrey Jackson, wamu Kabunga Keendelezya, wakali kuyoopa makani kubaswiilizi. Alimwi cakakkomanisya kapati ciindi Mukwesu Jackson naakaambilizya kumwaigwa kwa Bbaibbele lya Busanduluzi Bwanyika Mpya lyoonse mbolizulwa mumwaambo waci Georgian!\nKumwaigwa kwa Bbaibbele lya Busanduluzi Bwanyika Mpya mumwaambo waci Georgian mu 2006\nYakabeenda misozi banji ibakajanika kumuswaangano akaambo kakukkomana. Mucizyi umwi wakati: “Tandikonzyi kulupandulula lukkomano ndondakajisi ciindi notwakatambula Bbaibbele lyoonse mbolizulwa. . . . Ncobeni cakali cintu citakalubwi.” Bantu bainda ku 17,000 bakakkomana apobwe eeli lyakumuuya ilitakalubwi mumakani aakaindi aajatikizya bantu ba Jehova mucisi ca Georgia.\n^ munc. 29 Kuzwa mu 2001 kusikila mu 2003, Maanda aa Bwami aali ciloba akayakwa mucisi ca Georgia.\nBunji bwesu tulayeeya kabotu-kabotu malipooti aayoosya aakali kuzwa kucisi ca Georgia mumwaka wa 1999 kusikila mu 2003. Munyika yoonse, bakwesu abacizyi bakucisi ca Georgia bakali kupaililwa ziindi zinji. (Jak. 5:16) Eelo kaka bakwesu bakakkomana kapati ciindi nobakaleka kupenzyegwa kumamanino aamwaka wa 2003! Kuzwa ciindi eeco, mulimo wesu mucisi eeci ulacitwa cakwaanguluka. Bakwesu abacizyi bakucisi ca Georgia balalumba kapati akaambo kaluyando alimwi akubikkila maano nkobakatondezya babunyina.—1Pet. 2:17


Ino ngumulandunshi bantu aba batooboneka basangalete? bali kukubungana Kunene. Bweenka mbuli basebenshi bakwe Lesa bakalekale abo bakaambilwa ayi banoobungana mankanda otatwe mumwaaka, aswebo tulalangila kubungana pantu pomwi mumabungano anene. (Dutolonomi 16:16) Tulaba amabungano anene otatwe mumwaaka: Kubungana kwalubasu kwa bushiku bomwi, kucitwa mankanda obilo mumwaaka, akubungana kunene kwa nshiku shotatwe. Ino mabungano aya alatucafwa buyani?\nAlayumya bushicibusa bwesu abashominyineesu. Bweenka mbuli bene Isilaeli mbobakalinga kusangalala kulumbaisha Yehova ndyebakalinga kubungana, aswebo tulasangalala ndyetubungana pantu pomwi kumabungano alibetele. (Kulumbaisha 26:12, 111:1) Mabungano aya alatupa coolwe cakushibana aBakamboni baswa mumabungano amwi na mumisena ipusenepusene. Paciindi cakookesha, soonse tulalita pantu pomwi pamusena wakubunganinaako, alimwi kucita boobo kulatupa lusangalalo. (Milimo ya Batumwi 2:42) Pakubungana uku tulabona lusuno lucatanya ‘ciinga coonse cabakwesu’ pacishi coonse.—1 Pita 2:17, NWT.\nAlatucafwa kuya panembo lwakumushimu. Kusansulula kabotu Malembo kwakacafwa bene Isilaeli kwanyumfwisha. (Neyemiya 8:8, 12) Aswebo tulalumba lwiiyo lwamu Baibo ndotutambula kumabungano esu anene. Mutwi wa pulogilamu ili yoonse ulaswa muMalembo. Tuleeya mbweenga twacita kuyanda kwakwe Lesa mubuumi bwesu kwiinda mushitondesho, makani asangalasha alimwi amakani akushiilana. Cilatuyuminisha abuumbi kwiiya sha Beneklistunyineesu mbobatoocikonsha kukoma mapensho amunshiku shino shikatasha. Shisekano shiba kumabungano anene, shilatucafwa kubona makani amuBaibo kuba ancine alimwi atwiisha shintu sheenga shatucafwa. Pakubungana kunene kulikoonse, kulaba akubombekwa kwabaabo basuni kutondesha kulyaaba kwabo kuli Lesa.\nIno nceebonshi mabungano esu anene alasangalasha?\nIno inga mwacafwikwa buyani na mwacanika kumabungano anene?\nNa mulisuni kushiba kabotu sha Bakamboni Bakwe Yehova, amukacanike kukubungana kunene kweshi kukabeeko. Mbomwiiyabo Baibo balaakumubonesha pulogilamu ya kubungana. Bushiku amusena kweshi kukabete kubungana uku, inga mwashilemba pakalenda yanu, alimwi na mukacikoonshe, amukacanikeeko.


Kulonga 35 IBBAIB63 - Lino Musa wakayobolola imbungano - Bible Search\nKulonga 34 Kulonga 36\nBamu mbubakaleta zipo zyakuyasya cikombelo\n1-Lino Musa wakayobolola imbungano yoonse yabana ba-Israyeli, wabaambila kuti, Ngaaya makani Jehova ngaakalailila kuti mucite, 2-Mazuba aali musanu abumwi mubeleke milimo, pele buzuba bwamusanu aabili mbobuzuba busalalisya bwa-Sa bata, buzuba bwakulyokezya bwaJehova. Kufumbwa muntu uucita milimo mulimbubo ajayigwe. 3-Mutadukuli mililo mumaanda aanu oonse mubuzuba bwa-Sabata.\n4-Alimwi Musa wakaambila imbungano yoonse yaba-Israyeli kuti, Ngaaya makani Jehova ngaakalailila. 5-Amubwezele Jehova cipaizyo akati kanu, Kufumbwa muntu uuli amoyo uuzumina aletele Jehova cipaizyo: ingolida ansiliva amukuba, 6masani aanyanzabili amasani aakamwemvwe amasani aasalala pyu, amasani aatuba aalukidwe kabotu, aboya bwampongo, 7azikanda zyabagutu zisalazidwe, amatobo, azisamu zyamuunga, 8mafuta aamalampi, misamu yamafuta aakunana ayatununkilizyo, 9amabwe aaonukusi amabwe aakusyomaika mu-efodi amusani lyakaango.\n10-Alimwi kufumbwa muntu uuli amaanu akati kanu aboole kuzoobeleka milimo yoonse Jehova njaakalailila; 11-cikombelo atente lyaco acivumbilizyo caco, zijatilizyo zyaco aminsende yaco, minkulu yaco amisumpululu yaco azikazikilo zyaco, 12-ibbokesi lyacizuminano amiziyo yalyo, acuuno caluzyalo acisitilizyo cakuvumba, 13-intafule amiziyo yalyo azibelesyo zyalyo zyoonse, azinkwa zyamabonwabonwa, 14-acikazikilo camalampi azibelesyo zyaco amalampi aaco, amafuta aakumunisya, 15-acipaililo catununkilizyo amiziyo yaco, amafuta aakunana atununkilizyo tubotu, acisitilizyo camulyango kumulyango watente; 16-cipaililo cazituuzyo zyakutenta, akansabwe kaco kamukuba, miziyo yaco azibelesyo zyaco zyoonse, cisambilo atako lyaco; 17-zisitilizyo zyalubuwa amisumpululu yalo azikazikilo zyalo, acisitilizyo cakumulyango walubuwa; 18manembe aacikombelo amanembe aalubuwa antambo zyaco; 19-zikobela zyamanyengwe zyakucitya milimo yabupaizi mubusena busalala, zikobela zisalala zya-Aroni mupaizi azikobela zyabana bakwe zyakupaizya.\n20Mpawo imbungano yoonse yabana ba-Israyeli yakamwaika kuzwa kuliMusa. 21-Nkabela muntu umwi aumwi, na moyo wakwe wakamubusya, alimwi miyeeyo yakwe yakamuzuminizya, wakeza kuletela Jehova cipaizyo cakubelesya milimo yatente lyambunganino amilimo yalyo yoonse azikobela zisalala. 22Kwakeza baalumi abanakazi, boonse ibakayandisya mumyoyo yabo, akuleta zisita atucoco anwenwe amakwaza azintu zyoonse zyangolida. Boonse bakatuula ingolida kuli-Jehova. 23-Alimwi kufumbwa muntu iwakajisi masani aanyanzabili, na masani aakamwemvwe, na masani aasalalapyu, na masani aatuba aalukidwe kabotu, na boya bwampongo, na zikanda zyabagutu zisalazidwe na zitobo, bakazileta. 24Alimwi kufumbwa muntu iwakakonzya kutuula cituuzyo cansiliva na camukuba wakaleta cituuzyo cakwe kuli-Jehova, Ayooyo iwakajisi zisamu zyamuunga zyakucitya milimo imwi aimwi wakazileta. 25-Abanakazi boonse ibakacenjede mumyoyo bakali kuluka, elyo ziluko zyabo bakazileta, masani aanyanzabili amasani aakamwemvwe amasani aasalala pyu amasani aatuba aalukidwe kabotu. 26Abanakazi boonse ibakayandisya ibakezi kuluka bakali kuluka boya bwampongo. 27-Abalo basilutwe bakaleta mabwe aaonukusi amabwe aakusyomaika muefodi amusani lyakaango, 28-amisamu yatununkilizyo, amafuta aamalampi, amafuta aakunana, atununkilizyo tubotu. 29-Boonse baalumi abanakazi, bana ba-Israyeli ibakayandisya mumyoyo yabo kuleta cintu cakugwasya milimo yoonse Jehova njaakalailila kucitwa kujanza lya-Musa, bakazileta camoyo woonse kuli-Jehova.\n30-Lino Musa wakaambila bana ba-Israyeli kuti, Amubone! Jehova waita kuzina lyakwe Bezaleli mwana wa-Uri muzukulu wa-Huri, muntu wamusyobo wa-Juda. 31-Wamuzuzya muuya wa-Leza, busongo amaanu aluzibo lwamilimo yoonse, 32acite zintu zyeebeka zyangolida azyansiliva azyamukuba, 33agonkaule mabwe aakusyomaika, akubeza zisamu, akucita milimo yoonse yamisyobo misyobo. 34-Alimwi wamupa moyo wakwiisya bamwi, walo a-Aholiabu mwana wa-Ahisamaki muntu wamusyobo wa-Dani. 35-Wabazuzya busongo bwakucita milimo yoonse, milimo yabubezi, na milimo yakunyembanyemba, na milimo yakutunga masani aanyanzabili amasani aakamwemvwe amasani aasalala pyu amasani aatuba aalukidwe kabotu, na milimo yakuluka. Balibwene kucita milimo yoonse akupanga zintu zyoonse.


Tondeezya Kuti Ulabeetelela Bamwi | Ngaziyakulinda Yakwiiya\n“Amube akweetelelana.”—1 PET. 3:8.\nLWIIMBO 90 Amukulwaizyanye\n1. Kweendelana amajwi aali muli 1 Petro 3:8, nkamboonzi nitubotelwa kuba aakati kabantu bali aandaba ambutulimvwa anzituchita mubuumi?\nTULABOTELWA kuba aakati kabantu bali aandaba ambutulimvwa anzituchita mubuumi. Baleezya kulibikka muchiimo chesu kuti bazibe nzituli kuyeeya ambutulimvwa. Balakonzya kuyeeyela nzituyanda akutugwasya nikuba katutabakumbide pe chimwi chiindi. Tulabalumba bantu kuti ‘batweetelela.’ *—Bala 1 Petro 3:8.\n2. Nkamboonzi nitweelede kubeleka changuzu kuti tukonzye kweetelela bamwi?\n2 Mbutuli maKristu, toonse tulakuyanda kubeetelela bamwi naakuti kuba aandaba ambabo. Pesi kuti tuchite oobo tweelede kubeleka changuzu. Nkamboonzi? Nkaambo tatumaninide pe. (Rom. 3:23) Nkinkaako, tweelede kulwana penzi nditwakazyalwaalyo, lyakuba aandaba andiswe luzutu. Bamwi kulabayumina kweetelela bamwi akaambo kanzila njibakakomezegwaayo azyakabachitikila mubuumi. Alubo chimwi chiindi tulakonzya kuyungwa amaponeno abantu mbitukkalaabo. Mumazubaano aakumamanino, bantu tabachikwe ndaba pe ambubalimvwa bamwi. Pesi bakaba ‘basikuliyanda.’ (2 Tim. 3:1, 2) Niinzi chikonzya kutugwasya kuti tuzunde penzi lyakutaba aandaba abamwi?\n3. (a) Kujana twachita biyeni kuti tuyungizye kweetelela bamwi? (b) Tulalanga-langaanzi muchiiyo eechi?\n3 Tulakonzya kuyungizya kweetelela bamwi kwiinda mukutobelezya chikozyano chaJehova Leza achaMwanaakwe Jesu Kristu. Jehova nguLeza ulaaluyando alubo utubikkila chikozyano chibotu chakutondeezya kuba aandaba abamwi. (1 Joh. 4:8) Jesu wakabutondeezya munzila iimaninide buntu bwaWisi. (Joh. 14:9) Naakali anyika, wakatondeezya bantu mbubeelede kubatondeezya luzyalo bamwi. Muchiiyo eechi, tulasaanguna kulanga-langa Jehova aJesu mbubatondeezya kuti bali aandaba ambubalimvwa bamwi. Mpawo tulalanga-langa mbutukonzya kutobelezya zikozyano chabo.\nCHIKOZYANO CHAJEHOVA CHAKUBA AANDABA ABAMWI\n4. Isaya 63:7-9 itondeezya biyeni kuti Jehova uli aandaba ambubalimvwa babelesi bakwe?\n4 Bbayibbele lituyiisya kuti Jehova uli aandaba ambubalimvwa babelesi bakwe. Muchikozyano, atulange mbaakalimvwa chiindi maIsrayeli nibakali kunjila mumapenzi aasiyene-siyene. Bbayibbele lyaamba kuti: ‘Mumapenzi aabo oonse wakakataazikana alakwe.’ (Bala Isaya 63:7-9.) Mukuya kwachiindi, kwiinda mumusinsimi Zekkariya, Jehova wakatondeezya kuti, chiindi bantu bakwe nibakali kupenzegwa wakali kulimvwa mbuuli kuti bali kupenzya nguwe. Jehova wakabuzya babelesi bakwe kuti: ‘Woonse uumuguma, uguma mboni yaliso lyangu.’ (Zek. 2:8) Eechi nchikozyano chipati chitondeezya Jehova mbalimvwa atala abantu bakwe.\nJehova wakabafwida luzyalo maIsrayeli naakabaangununa mubuzike kuEgepita (Langa fuka 5)\n5. Amba chikozyano chitondeezya Jehova mbaakagwasya bakombi bakwe nibakali mumapenzi.\n5 Jehova uchita zyiingi kutali kubafwida luzyalo luzutu babelesi bakwe bali mumapenzi. Uchita chimwi chintu kuti abagwasye. Muchikozyano, chiindi maIsrayeli nibakali kupenzegwa mubuzike kuEgepita, Jehova wakamvwisisisya mapenzi aabo mpawo zyakapa kuti ayande kubaangununa. Jehova wakabuzya Musa kuti: “Ncobeni ndibwene mapenzi aabantu bangu . . . , ndimvwide mbubalila . . . ndizi buusu bwabo mbobubede, lino ndaseluka kuzoobavuna mumaanza aaba-Egepita.” (Kul. 3:7, 8) Jehova wakaangununa bantu bakwe mubuzike nkaambo wakabafwida luzyalo. Nikwakayinda minyaka myiingi kabali Munyika Yachisyomezyo, maIsrayeli bakasaanguna kupenzegwa abasinkondonyina. Jehova wakachita biyeni? ‘Wakabafwida luzyalo naakamvwa mbubakali kutongela nkaambo kabaabo bakali kubapenzya akubafwabya.’ Alubo lweetelelo lwaJehova lwakapa kuti agwasye bantu bakwe kwiinda mukutuma babetesi kuti bavune maIsrayeli kuli basinkondonyina.—Bab. 2:16, 18.\n6. Amba chikozyano chitondeezya Jehova mbaakalimvwa kumuntu wakaba amaboneno aatali kabotu.\n6 Jehova utondeezya kuti uli aandaba ambubalimvwa bantu bakwe, nikuba chiindi nibali amaboneno aatali kabotu. Atulange-lange chikozyano chaJona. Leza wakatuma musinsimi wakwe kuti akakambawuke makani aalunyonyooko kubantu bakuNineve. Chiindi nibakachincha akusiya zibi zyabo, Leza wakasala kutabanyonyoona. Pesi Jona taakabotelwa pe akusala kwaJehova. Jona “wakanyema loko” nkaambo businsimi bwakwe teebwakazuzikizigwa pe. Nikuba boobo, Jehova wakamutondeezya moyo mulamfu Jona akumugwasya kuti abe amaboneno aali kabotu. (Jon. 3:10–4:11) Mukuya kwachiindi, Jona wakazoomvwisisisya nzyaakali kuyanda kumuyiisya Jehova mpawo Jehova wakazoomubelesya kulemba makani aaya kuti tugwasigwe.—Rom. 15:4. *\n7. Nzila Jehova njabajataayo bantu bakwe itondeezyaanzi?\n7 Nzila Jehova njabajataayo bantu bakwe itondeezya kuti ulabafwida luzyalo bakombi bakwe. Ulaabona mapenzi umwi awumwi wesu ngaswaana. Jehova ‘nguwe uubona myoyo yabantu boonse.’ (2 Mak. 6:30) Ulayimvwisisisya mizeezo yesu, mbutulimvwa anzitutakonzyi kuchita. Nkinkaako, ‘takazumizyi kuti tusunkwe kwiinda manguzu eesu pe.’ (1 Kor. 10:13) Chisyomezyo eechi chilawumbulizya kaka!\nCHIKOZYANO CHAJESU CHAKUBA AANDABA ABAMWI\n8-10. Ntuutuli twaambo twakagwasya Jesu kuti abe aandaba abamwi?\n8 Naakali aanyika, Jesu wakatondeezya kuba aandaba abamwi. Kuli twaambo tutatu twakapa kuti Jesu atondeezye kuti uli aandaba abamwi. Kakusaanguna nkakuti, mbuuli mbutwabona kumasaangunino, Jesu wakatobelezya buntu bwaWisi munzila iimaninide. Mbuuli Wisi, Jesu wakali kubayanda bantu. Nikuba kuti Jesu wakabotelwa akaambo kakugwasya Jehova mukupanga zintu zyoonse pesi wakali ‘kubayandisya bana baAdamu.’ (Tus. 8:31) Luyando lwakapa kuti Jesu abe aandaba ambubalimvwa bamwi.\n9 Kaambo kachibili nkakuti, mbuuli Jehova, Jesu ulazibona zili mumoyo. Wakali kukonzya kuziba zili mumoyo wamuntu ambalimvwa. (Mt. 9:4; Joh. 13:10, 11) Nkinkaako, chiindi naakabona bantu bakakataazikane mumoyo, kuba aandaba abamwi kwakapa kuti abawumbulizye.—Is. 61:1, 2; Lk. 4:17-21.\n10 Kaambo kachitatu, nkakuti Jesu lwakwe chimwi chiindi wakaswaana mapenzi ngibakali kuswaana bamwi. Muchikozyano, Jesu wakakomenena mumpuli yakali kufwaba. Kwiinda mukubeleka awisi wakujana, Josefa, Jesu wakayiya kubeleka milimu miyumu. (Mt. 13:55; Mk. 6:3) Kuyeeyelwa kuti Josefa wakafwa Jesu katanasaanguna mulimu wakwe waanyika. Nkinkaako, Jesu wakakumvwa mbukuchisa kufwidwa muntu uuli aafwiifwi. Alubo Jesu wakali kukumvwisisisya kuba mumpuli iili aabantu basyoma njiisyo zisiyene. (Joh. 7:5) Kulakonzeka kuti zyiimo eezi azimwi zyakagwasya Jesu kumvwisisisya mapenzi ngibakali kuswaana ambubakali kulimvwa bantu.\nJesu ulikumutola kumbali mwaalumi wakatali kumvwa kumatwi katanamuponia (Langa fuka 11)\n11. Ndiilili loko nikwakaba aantanganana kuti Jesu uuli aandaba abamwi? Pandulula. (Langa chifanikisyo chili aachivumbyo.)\n11 Kuba aandaba abantu kwaJesu kwakaboneka aantanganana chiindi naakali kuchita zigambyo. Jesu taakali kuchita zigambyo akaambo kakuyanda kwiinzya mulawu luzutu. Pesi wakali “kubafwida luzyalo” bantu bakali mumapenzi. (Mt. 20:29-34; Mk. 1:40-42) Muchikozyano, yeeya mbaakalimvwa Jesu chiindi naakamutola kumbali mwaalumi wakatali kumvwa kumatwi akuyoomuponia kule abantu anaakabusya mwana mulombe wamukamufu. (Mk. 7:32-35; Lk. 7:12-15) Jesu wakabafwida luzyalo bantu aabo mpawo wakabagwasya.\n12. Majwi aali muli Johane 11:32-35 atondeezya biyeni kuti Jesu wakali kumweetelela Marta aMariya?\n12 Jesu wakeetelela Marta aMariya. “Jesu wakalila” naakababona kabali kulila munyaandumaabo Lazaro wakali wafwa. (Bala Johane 11:32-35.) Taakalila akaambo kakusweekelwa mweenzinyina pe nkaambo wakalizi kuti ulamubusya. Pesi Jesu wakalila nkaambo wakali kukumvwisisisya mbubakali kulimvwa beenzinyina bakali bafwidwa.\n13. Kuziba kuti Jesu ulaalweetelelo kutusungwaazya biyeni?\n13 Kulatusungwaazya kapati kwiiya atala ambaakali aandaba abamwi Jesu. Tulisiyene anguwe nkaambo wakalimaninide. Nikuba boobo, tulamuyanda akaambo kanzila njaakali kubajataayo bamwi. (1 Pet. 1:8) Kulatusungwaazya kuziba kuti lino ulikweendelezya kali Mwaami waBwaami bwaLeza. Lino-lino uzoowamaninsya mapenzi woonse. Jesu ulakonzya kumaninsya machise aalikweetwa abweendelezi bwaSaatani nkaambo anguwe wakali muntu. Tuli aachilongezyo chipati chakuba amweendelezi ‘uutweetelela mukubula nguzu kwesu.’—Heb. 2:17, 18; 4:15, 16.\nTOBELEZYA CHIKOZYANO CHAJEHOVA ACHAJESU\n14. Kweendelana amajwi aali muli BaEfeso 5:1, 2, tulimvwa katuyanda kuchitaanzi?\n14 Kuti twayeeyesesya chikozyano chaJehova achaJesu, andiswe tulaba aandaba ambubalimvwa bamwi. (Bala BaEfeso 5:1, 2.) Tatukonzyi pe kubona zili mumyoyo yabamwi mbuuli mbabo. Nikuba boobo, tulakonzya kweezya kumvwisisisya mbubalimvwa bamwi azintu nzibayanda. (2 Kor. 11:29) Kusiyana abantu bali munyika, tuleezya amanguzu woonse kuti ‘tutachiti zintu zigwasya ndiswe luzutu pesi tuchite zigwasya bamwi.’—Flp. 2:4.\n(Langa fuka 15-19) *\n15. Mbaani kapati beelede kutondeezya kuti bali aandaba abamwi?\n15 Baalu mumbungano, mbabo kapati beelede kutondeezya kuti bali aandaba abamwi. Balizi kuti bayoolyaambilila kuli Jehova akaambo kambelele nzibapedwe kuti bazilanganie. (Heb. 13:17) Kuti bagwasye bakombinyina, baalu beelede kuba bantu bamvwisisisya. Kujana baalu batondeezya biyeni kuti bali aandaba abamwi?\n16. Mwaalu uli aandaba abamwi uchita biyeni alubo nkamboonzi kuchita oobo nikuyandikana?\n16 Mwaalu uli aandaba abamwi uleezya kuba achiindi chakuba abakombinyina. Ulabuzya mibuzyo, ulaswiilisisya alubo uli aamoyo mulamfu. Kuchita oobo kuyandikana loko, kapati kuti imwi mbelele kayiyanda kwaamba zili mukati kamoyo pesi kayili kukachilwa kubelesya majwi aapandulula mbiilimvwa. (Tus. 20:5) Kuti mwaalu kajana chiindi chakuba abakombinyina, kupa kuti bamusyome, bamvwanane akuba aluyando.—Inc. 20:37.\n17. Bakwesu abachizi biingi bakati mbuubuli buntu buyandikana loko baalu mbubeelede kubaabo? Amba chikozyano.\n17 Bakwesu abachizi biingi bakati buntu buyandikana loko kubaalu mumbungano, nkuba aandaba ambubalimvwa bamwi. Nkamboonzi? Muchizi Adelaide wakati: “Nkuuba kwaambuulaabo nkaambo unoozi kuti bayookumvwisisisya. Ulakonzya kubona kuti bali aandaba anduwe kwiinda munzila njibavwiilaayo nuwambuulaabo.” Umwi mukwesu wakalumba nzila umwi mwaalu njaakachitaayo, wakati: “Ndakabona meso awumwi mwaalu kali kwiiba-yiba misozi nindakali kumubuzya atala achiimo changu. Nzyaakachita ndinooziyeeya chiindi choonse.”—Rom. 12:15.\n18. Kujana twatondeezya biyeni kuti tuli aandaba abamwi?\n18 Nisimpe kuti baalu teembabo pe abalikke beelede kuba aandaba abamwi. Toonse tulakonzya kuba abuntu oobu. Kujana twazichita biyeni? Yezya kuziba buyumu-yumu mbubali kuswaana bamwi mumpuli abakombinyokwe mumbungano. Tondeezya kuba aandaba kuli bachikula mumbungano, bachiswa, bachembeede abakafwidwa zibbululu zyabo. Buzya kuti zili kubeendela biyeni mubuumi. Swiilisisya nibali kwaamba mbubalimvwa. Bagwasye kubona kuti ulazimvwisisisya choonzyo zyiimo zyabo. Bagwasye anzila zyoonse nzukonzya. Kuchita oobo, kutondeezya kuti tuli aluyando lwachoonzyo.—1 Joh. 3:18.\n19. Nkamboonzi nitweelede kweendelana azyiimo nitweezya kugwasya bamwi?\n19 Tweelede kuba bantu beendelana azyiimo nitweezya kugwasya bamwi. Nkamboonzi? Nkaambo chiindi bantu nibaswaana buyumu-yumu, batondeezya mbubalimvwa munzila zisiyene-siyene. Bamwi balaangunukide kwaambuula pesi bamwi kulabayumina kwaamba buyumu-yumu mbubaswaana. Nikuba kuti tuyanda kubagwasya pesi tatweelede kubuzya mibuzyo iipa kuti babe abweeme. (1 Tes. 4:11) Nikuba chiindi bamwi nibaamba mbubalimvwa, kulakonzeka kuti chimwi chiindi tuli amaboneno aasiyene ambabo. Pesi tweelede kuziba kuti mbubalimvwa mbuboobo. Tweelede kuba bantu bafwambaana kuswiilila pesi banonoka kwaambuula.—Mt. 7:1; Jak. 1:19.\n20. Tuyoolanga-langaanzi muchiiyo chitobela?\n20 Nisimpe kuti tuyanda kutondeezya kuba aandaba abamwi mumbungano pesi tuyanda kutondeezya buntu oobo amumulimu wakukambawuka. Kujana twatondeezya biyeni kuti tuli aandaba abamwi nitubagwasya kuti babe basikwiiya? Tuyoolanga-langa makani aaya muchiiyo chitobela.\nJehova wakatondeezya biyeni kuti uli aandaba abamwi?\nJesu wakatondeezya biyeni kuti uli aandaba abamwi?\nKujana twatondeezya biyeni kuti tuli aandaba abamwi?\nLWIIMBO 130 Kamulekelelana\n^ par 5 Jehova aJesu bali aandaba ambubalimvwa bamwi. Muchiiyo eechi, tulalanga-langa nzitwiiya kulimbabo. Alubo tulalanga-langa kuti nkamboonzi nitweelede kutondeezya kuti tulabeetelela bamwi ambutukonzya kuchita oobo.\n^ par 1 BUPANDULUZI BWAMABALA: ‘Kweetelela’ chaamba kweezya kumvwisisisya mbubalimvwa bamwi akulibikka muchiimo chabo. (Rom. 12:15) Muchiiyo eechi, “kweetelela” “akuba aandaba abamwi” zyabelesegwa munzila iikozyenie.\n^ par 6 Alubo Jehova wakabafwida luzyalo bamwi bakombi bakwe basyomeka bakakataazikene. Yeeya zyakachitika kuli Hana (1 Sam. 1:10-20), Eliya (1 Bam. 19:1-18) akuli Ebbedi-melekki (Jer. 38:7-13; 39:15-18).\n^ par 65 BUPANDULUZI BWAZIFANIKISYO: Miswaangano yambungano kuNg’anda yaBwaami itupa mweenya wakutondeezya kuti tuli aandaba abamwi. Tulikubona (1) mwaalu ulikwaambuula asikupupulula uuchikula abanyina, (2) wisi amwanaakwe musimbi ulikugwasilizya muchizi uuchembeede kunjila mumoota alubo (3) baalu babili bali kuswiilisisya muchizi nali kukumbila lugwasyo.


Hena Yebo Ulizyi Ciyoocitika? Print\nHena Yebo Ulizyi Ciyoocitika?\nCisyomyo ca kuboola kwa Yahushua mbobulangizi bwa moza bwakakulwaizya basimilimo bakatumwa, akuyumyayumya baabo bakakosolwa mitwe, akulongezya basyomi mumisela minjaanji.\nCintu cuusisya ncakuti , bantu basyoma banji bakaambilwa makani aatatluleme kujatikizya zintu ziyoocitika muciindi cakuboola kwa Mufutuli.\nKuvwuntauzya makani kwaabbukizya kuti bantu balaa nsoni balakatazyigwa kuzyiba muntunyina umwi mbwalimvwide kweendelanya ambwalizakamuna mubili. Aboobo citobela ncakuti, aabo bantu balalibilika nobasangana akataa bantunyina bamwi nkaambo balo tabazyi ncobeelede kulangila kuti inga cacitika. Ikuti yebo kotazyi ncoyelede kulangila eeco cilangilwa kuyoocitika kumamanino aanyika, yebo uli muntenda ya kucengwa.\nMufutuli Yahushua wakacenjezya basikwiiya bakwe kuti “kamulangisya” zitondezyo zya kuboola kwakwe, kumwi kaamba kuti, “Amucenjele kuti kutabi muntu uumucenga. Nkaambo kuli banji bayooboola muzina lyangu, kabaamba kuti Ime ndendime Kristu; alimwi bayoocenga banji-banji. Mpawo ndakabona zyuuno zyabwami mpobakkede aabo bakapegwa nguzu zyakubeteka. Alimwi ndakabona myuuya yabaabo bakakosolwa mitwe akaambo kakupa bumboni bwa Yahushua abwa Majwi aa Yahuwah. Balo tiibakakomba munyama amutuni wakwe, alimwi tiibakatambula ciganto cakwe ankumo zyabo nimuba mumaanza aabo. Bantu aaba bakaba baumi, bakalela antoomwe a Messiah kwamyaka iili cuulu. Bunji bwabafu bakasyaala, tiibakabuka mane kusikila myaka iili cuulu niyakamana. Ooku nkokubuka kwakusaanguna.” (Mateyo 24:4-5, KJV) Lino mukusoleka kuleya lweeno lwa Saatani, banakristu banjaanji bakalipangila “zitondezyo” zyakulangila lwabo beni.\nBantu banji bayeeyela kuti eelyo Mufutuli wancobeni aakuboola, maulu aakwe taakalyati ansi akuguma anyika pe. Ooku kuzingwa mizeezo kuzyila mubupanduluzi bwa Paulu naakali kupandulula kuboola kwa Yahushua:\nKuyooba kuyobeka kupati, ajwi lyamungelo mupati, amweembo wa Mwami [Yahuwah], eelyo [Yahushua] uyooseluka kuzwa kujulu. Aabo bakasyoma Yahushua bayoosaanguna kubuka. Lino swebo notusyeede tobaumi tuyootolwa antoomwe ambabo kumakumbi kuti tukaswaangane a Mwami mujulu. Aboobo tuyookkala a Mwami lyoonse. Amuyumizyanye amakani aaya. (Langa mu 1 Batesalonika 4:16-17.)\nKuzwa mukampango aaka, bantu banji beezyezya kuti eelyo Yahushua aakuzyokela, basaante bayootolwa Kujulu antoomwe anguwe. Taciluleme eeco pe. Ncintu cini cipati ciyandika kuzyiba mundando wazintu mboziyoocitika ncobeni akutobelana kumamanino kutegwa muntu atakacengwi mulweeno lwa Saatani.\nMundando wa zintu ziyoocitika\nMatalikilo aamamanino atalikila “Kuciindi eeco, Mikayeli mungelo mupati uukwabilila bantu bako, nayooyimikila. Kuyooba ciindi camapenzi aayoosya aatanabwenwe kuzwa kuciindi kakutanaba masi pe. Pele ciindi eeco bantu bako, boonse bali aamazina aalembedwe mubbuku bayoofutulwa.” (Daniyele 12:1, NKJV)\nMpoonya basalali baakwiimpuka kuyooswaanga a Yahushua mumakumbi, kuyooba nkamu iikondedwe kiiseluka kuzya anyika:\nMubuzuba oobo maulu aakwe ayoolyata acilundu ca Maoliva cili kujwe lya Jelusalemu, cilundu ca Maoliva eeci ciyokwaandulwa muzibeela zyobilo kuzwa kujwe kuyoosika kumbo, ciyoopanga kkuti pati, cisela cimwi cacilundu ciyooswena kunyika, cisela cimwi cacilundu ciyooswena kumusanza. (Zekaliya 14:4, KJV)\nJohane ulapandulula citobela kucitika kuzwa waawo:\nMpoonya ndakabona mungele kazwa kujulu, kajisi cijuzyo ca mulindi uutagoli anketani mpati mujanza lyakwe. Wakajata simwaaba, ooyo muzoka wansiku, Dyabooli a Saatani, akumwaanga kwa cuulu camyaka; alimwi wakamufusila mumulindi uutagoli akumujalila mukati oomo akubikka ciganto ali nguwe, kutegwa atakacengi kabili masi kusikila cuulu ca myaka cikainde. Pele zyaakwiinda zintu eezyo, uyookwaangululwa kwakaindi kasyoonto. Lino ndakabona julu lipya anyika mpya. Nkaambo julu lyakusaanguna anyika yakusaanguna zyakamana, alwizi lwakazimaana. Eelyo ndakabona munzi uusalala, Jelusalemu mupya, kuuboola ansi kuzwa kuli [Yahuwah] kujulu. Wakalibambidwe mbuli nabwiinga mbwalibambilila mulumi wakwe. (Ciyubunuzyo 20:1-2, NKJV)\nEeci ciyootobelwa akulengulula nyika bupya nkaambo zintu zyaacitika muciindi camapenzi amuciindi ca kuboola kwa Yahushua ziyoonyonyweeda limwi nyika.\nLino buzuba bwa Mwami buyoosika mbuli mubbi. Mubuzuba oobo zyakujulu ziyoomaninina amuzunzumina uuyoosya. Zintu zyoonse ziyokweenzemuka akupya kutaambiki, ayalo nyika azyoonse zili mulinjiyo ziyoopya akumaninina! Lino mukuti zyoonse eezi ziyokweenzemuka boobu, tamweelede na kuba bantu baandeene mubukkale bwanu amukukomba [Yahuwah]? Nomulindila akubelekela buzuba bwakusika kwa [Yahushua], mubinzya buzuba oobo. Mubuzuba oobo zyakujulu ziyokweenzemuka amulilo, zintu zyoonse ziyoonyonyoonwa akupya kutaambiki. Pele swebo atulangile julu pya anyika mpya, [Yahuwah] nzyaakasyomezya, mwalo oomo muyooba bululami.” (Bala muli 2 Petulo 3:10-13.)\nOoku kulengulula nyika kubambila kulonzya munzi Mupya wa Jelusalema kuzwa Kujulu kuzya anyika!\nLino ndakabona julu lipya anyika mpya. Nkaambo julu lyakusaanguna anyika yakusaanguna zyakamana, alwizi lwakazimaana. Eelyo ndakabona munzi uusalala, Jelusalemu mupya, kuboola ansi kuzwa kuli [Yahuwah] kujulu. Wakalibambidwe mbuli nabwiinga mbwalibambilila mulumi wakwe. Mpawo ndakamvwa jwi pati lyakazwa kucuuno cabwami lyakati, “Lino munzi wa [Yahuwah] wakkala akati kabantu! [Yahuwah] uyookkala ambabo, abalo bayooba bantu bakwe. Iiyi, [Yahuwah] lwakwe uyookkala ambabo, alimwi uyooba Leza wabo.” (Ciyubunuzyo 21:1-3 NKJV)\nWaakumanizya kulonzyegwa Jelusalema Mupya, uyooba munzi mupati wanyika mpya yoonse. Kuzwa mumunzi ooyo, Messiah abasalali bayoolela kwa cuulu ca myaka eelyo Saatani nanikwaangidwe.\nMpawo ndakabona zyuuno zyabwami mpobakkede aabo bakapegwa nguzu zyakubeteka. Alimwi ndakabona myuuya yabaabo bakakosolwa mitwe akaambo kakupa bumboni bwa [Yahushua] abwa Majwi aa [Yahuwah]. Balo tiibakakomba munyama amutuni wakwe, alimwi tiibakatambula ciganto cakwe ankumo zyabo nimuba mumaanza aabo. Bantu aaba bakaba baumi, bakalela antoomwe a Messiah kwamyaka iili cuulu. Bunji bwabafu bakasyaala, tiibakabuka mane kusikila myaka iili cuulu niyakamana. Ooku nkokubuka kwakusaanguna. (Ciyubunuzyo 20:4-5)\nKumamanino aacuulu camyaka, Saatani uyokwaangununwa kwakaindi kasyoonto buyo, muciindi eeco uyoocenga alimwi boonse aabo bacizumanana mubuzangi. Ooyu ngomulimo wamamanino mubuzangi bwakwe, nokuba boobo; mpoonya Yahuwah uyookkala akubeteka baabo bayumya nsingo kuzangila julu.\nLino myaka iili cuulu yaakumana, Saatani uyokwaangununwa kuzwa muntolongo, uyooyinka kuyoocenga masi oonse aali muzyooko zyone zyanyika, nkokuti Gogu a Magogu. Saatani uyoobabunganya antoomwe kuti alwane nkondo, banooli banji-banji cakuti bayooboneka mbuli musenga wankomwe yalwizi. Bakeenda munyika yoonse akuzinguluka cilawo cabasalali amunzi uuyandika. Pele mulilo wakaloka kuzwa kujulu, wabasyukuta boonse. Eelyo Siluuni wakabacenga wakafusilwa mubbibi lyamulilo wamabwe aasalufa, oomo munyama amusinsimi mubeji mobakabede. Nkabela bayoopenga sikati amasiku mane kukabe kutamani. (Bala mu Ciyubunuzyo 20:7-10.)\nKumamanino kwini, nkondo iili akataa bululami abusofwaazi iyoomanina limwi mu kuzunda.\nMumunzi wa [Yahuwah] ooyu taakwe cintu nociba comwe cisinganyizidwe ciyoojanwa pe. Cuuno ca [Yahuwah] aca Mwanaa mbelele zinooli mumunzi ooyu, nkabela babelesi bakwe bayoomukomba. Bayoobona busyu bwakwe, alimwi zina lyakwe linoolembedwe ankumo zyabo. Takuciyoobi limbi masiku pe. Bantu tabakayandi limbi mumuni walambe nokuba wazuba, nkaambo [Yahuwah] lwakwe mwini uyooba ngomumuni wabo, nkabela balo bayoolela oomo mane kukabe kutamani. (Bala mu Ciyubunuzyo 22:3-5.)\nUtalelemi kutambula cipego ca lufutuko cokwa Yahuwah. Kulekelelwa, kuteelela moza, luumuno, a kukkomana kulindila boonse basyoma mu lweengelelo lwa Yahushua.


Marko 5 | Bbaibbele Lili a Intaneti | Bbaibbele lya Busanduluzi Bwanyika Mpya\n5 Mpoonya bakasika mutala lyalwizi mucisi caba Gelasa. 2 Mbwaakazwida buyo mubwato, wakaswaanganya muntu uunjidwe muuya uusofweede kazwa kunamaumbwe. 3 Wakali kukkala kunamaumbwe, alimwi kusikila kuciindi eeco, kunyina naba omwe wakali kukonzya kumwaanga niiba nketani. 4 Nkaambo ziindi zinji wakali kwaangwa nsimbi anketani, pele nketani wakali kuzidunsaula azyalo nsimbi wakali kuzityolaula, alimwi taakwe wakali kukonzya kumujata. 5 Alimwi lyoonse, masiku asyikati wakali koongolola kunamaumbwe amumalundu, alimwi wakali kulinengaula amabwe. 6 Pele naakamubona Jesu kacili alamfwu, wakamubalikila akuyoomufwugamina. 7 Mpoonya wakoongolola ajwi pati ategwa: “Ino ndijisi kaambo nzi anduwe Jesu, O Mwana wa Leza Mupatikampatila? Kokonka muzyina lya Leza kuti tokoondipenzya.” 8 Nkaambo wakali kuwaambila kuti: “Kozwa mumuntu ooyu, yebo omuuya uusofweede.” 9 Kumane wakatalika kumubuzya kuti: “Nduweni zyina?” Wakaingula kuti: “Ndime Banji nkaambo tuli banji.” 10 Alimwi wakamukombelezya ziindi zinji kuti ataitandi myuuya kuzwa mucisi. 11 Lino kwakali butanga bwangulube amulundu izyakali kulya. 12 Aboobo myuuya yakamulomba kayaamba kuti: “Kotutandila mungulube kutegwa tunjile mulinzizyo.” 13 Wakaizumizya kunjila. Mpoonya myuuya iisofweede yakazwa akunjila mungulube, eelyo butanga bwangulube zibalilwa ku 2,000, bwakabalikila kujeleele lyalwizi, alimwi zyoonse zyakaliwaala mulwizi akufwa. 14 Pele beembezi bakatija akuyooluula makani aaya mumunzi amutunzi, eelyo bantu bakaboola kuti babone cakacitika. 15 Aboobo bakaboola kuli Jesu, eelyo bakabona mwaalumi ooyo wakanjidwe madaimona manji ulikkede kasamide alimwi kabateme, mpoonya bakayoowa kapati. 16 Alimwi aabo bakalibonena bakabaambila eeci mbocakacitika kumwaalumi wakanjidwe madaimona alimwi amakani aangulube. 17 Aboobo bakatalika kumulomba kuti azwe muzyooko zyabo. 18 Lino naakali kutanta bwato, mwaalumi ooyo wakanjidwe madaimona wakatalika kumulomba kuti baunke limwi. 19 Nokuba boobo, tanaakamuzumizya pe, pele wakamwaambila kuti: “Koya kumunzi kuli bamukwasyi wako, ukabaambile zyintu zyoonse Jehova nzyaakucitila ambwaakufwida luzyalo.” 20 Aboobo wakaunka akutalika kwaambilizya mu Dekapole zyintu zyoonse Jesu nzyaakamucitila, eelyo bantu boonse bakagambwa. 21 Mpoonya Jesu naakajoka mutala limwi kali mubwato, kwakayoboloka nkamu yabantu mpati kulinguwe, alimwi wakali kumbali aalwizi. 22 Lino umwi wabeendelezi bacikombelo wazyina lya Jailo wakaboola, eelyo naakamubona Jesu, wakamufwugamina 23 akumukombelezya ziindi zinji kati: “Mwanaangu musimbi ufwumba bulamfwu. Ndalomba kuti uboole umwaampe amaanza aako kuti umufwutule apone.” 24 Mpoonya wakaunka anguwe. Alimwi nkamu yabantu mpati yakali kumuccilila akumusyaanikizya. 25 Lino kwakali mukaintu wakali kuciswa kalobola kwamyaka iili kkumi aibili, 26 wakapenga kapati mumaanza aabasilisi banji alimwi wakasowa lubono lunji, nokuba boobo tanaakagwasyigwa pe, pele bulwazi bwakaindila. 27 Naakamvwa mpuwo ya Jesu, wakaboola munkamu kusyule lyakwe akujata cisani cakwe caatala, 28 nkaambo wakali kulyaambauzya kuti: “Kuti ndijate buyo cisani cakwe caatala ndilapona.” 29 Mpoonya aawo bulowa bwakali kuzwa bwakaleka, alimwi wakalimvwa kuti waponesyegwa bulwazi bwakamukatazyide kapati. 30 Mpoonya aawo Jesu wakalimvwa kuti nguzu zyamuzwa, alimwi wakaceba munkamu akubuzya kuti: “Ino nguni wajata cisani cangu caatala?” 31 Pele basikwiiya bakwe bakamwaambila kuti: “Uliibwene nkamu yabantu eeyi mboikusyaanikizya, sena inga wabuzya kuti, ‘Nguni wandijata?’” 32 Lino wakali kulanga-langa kutegwa abone yooyo wakamujata. 33 Pele mukaintu kayoowede alimwi kakankama, kazyi cakamucitikila, wakaboola akufwugama kumbele lyakwe akumwaambila makani oonse mubwini. 34 Jesu wakamwaambila kuti: “Mwanaangu, lusyomo lwako lwakuponya. Koya, ube aluumuno, akupona kabotu alimwi bulwazi oobu ibwali kukukatazya butakakupenzyi kabili.” 35 Naakacili kwaambaula, bantu bamwi kuzwa kuŋanda yamweendelezi wacikombelo bakaboola akwaamba kuti: “Mwanaako musimbi wafwa kale! Nkaambo nzi ncocimukatazya Mwiiyi?” 36 Pele Jesu wakabamvwa nobakali kwaambaula, eelyo wakaambila mweendelezi wacikombelo kuti: “Utayoowi pe; kosyoma buyo.” 37 Lino tanaakazumizya muntu uuli woonse kumutobela ccita buyo Petulo, Jakobo alimwi a Johane imunyina Jakobo. 38 Aboobo bakasika kuŋanda yamweendelezi wacikombelo, mpoonya wakaabona manyongwe alimwi abaabo bakali kulila akoomoka, 39 eelyo naakanjila muŋanda, wakababuzya kuti: “Nkaambo nzi ncomunyongana akulila? Ooyu mwana tafwide pe, pele uloona.” 40 Aboobo bakatalika kumuweela. Pele naakabatandila anze boonse, wakabweza usyi wamwana abanyina antoomwe abaabo mbaakali limwi, akunjila ooko kwakali mwana. 41 Kumane wakajata janza lyamwana akumwaambila kuti: “Talita kkumi,” calo caamba kuti: “Musimbi, ndikwaambila kuti, ‘Buka!’” 42 Mpoonya aawo mwana musimbi wakabuka akutalika kweenda. (Musimbi ooyu wakali amyaka iili kkumi aibili.) Eelyo babone buyo boobo, bakakkomana kapati. 43 Pele wakabalailila cakwiinduluka-induluka kuti kutabi muntu naba omwe uuzyiba makani aaya, mpoonya Jesu wakati musimbi ooyo apegwe cakulya.